text:
Esclusivo – Sa mama de su sordadu di Mario Puddu (Cap I-VII)
A furriare a sardu su chi s’Autore at iscritu in italianu est un’arriscu ca a iscríere in italianu su chi aiat pótidu menzus nàrrere su sardu est unu afartzare sa realtade, unu anestetizare, isterilizare o irbiarire sa realtade chi solu sa limba de sa zente de su logu podet verbalizare cun totu e sintzillu su significadu chi tenet, cun totu su chi narat, mancari in manera prus pagu fiorizada. Pro nàrrere, ite est sa peràula chi at nadu Mariàngela sa die de sa medàllia? Su chi Dessì narat in italianu no podet mai rèndhere totu su significadu, si nessi intantu l’aiat iscrita e si aiat contadu cun sas peràulas e sa manera de sa zente. Ndhe resurtat un’afartzadura. Sa peràula de Mariàngela no at lassadu aturdidos solu sos fascistas imprenos de retórica patriótica italiana, ma fintzas a Pepinu Dessì, prus abbistu… e delicadu, imprenu de retórica patriótica italiana, no fascista niedha ma de àteru colore cotu. E gai isterilizat su sardu. E sos Sardos.
Una pregonta: Su mudímine de Mariàngela est unu mudímine chi faedhat solu in cantu mudímine o est su bucu niedhu de Pepinu Dessì chi isterilizèndhesi cun s’italianu no narat una peràula de sos líbberos chi ndhe aiat prenu si aiat iscritu su chi in annos de marturizu e de fele pessat una mama pro duos fizos chi una pàtria assurda e unu motivu ateretantu assurdu pro chie faghet sa gherra pro campare che li at pinnigadu sos fizos fatos a ómines? (“drommida cun sos pessamentos suos”, “pessadas elementares chi no agataiant comente ndh’essire in peràulas” “cun issa a nudha serbiat su àere cumpresu, a nudha si no fit a si callare mudos ambos paris in su matessi mudigore”, “li aiat fatu impromítere de si ndhe fuire”: ma azummai no li faghet nàrrere una peràula, totu mudímine. Sos Sardos fatos a mudos! “si fit imbetzada cun sa cunvintzione chi fit menzus a s’istare muda.” “si faedhat azummai chentza peràulas, che putu fungudu chi ndhe torrat una boghe morindhe.”).
In italianu resessint a coghinare bene una matéria “incolore, insapore e inodore”, bella fossis pro chie immàzinat una realtade abbaidada de unu logu tropu atesu pro bídere su chi est. Fartza. Afartzada! No bi at àteru de nàrrere.
Faedhat su preíderu…(Pepinu Dessì) e ammalaoza cudha fémina no cumprendhet! Su mudímine de Mariànzela Eca, chi si addatat meda a sos Sardos, zente de pagas peràulas, est però s’afartzamentu de Pepinu Dessí mancari iscritu cun peràulas ‘prus bellas, prus fines, prus díligas’, piscadas in s’italianu de sos líbberos. E si depimus apretziare s’atentzione sua tzivile (e za no fit mancu de Papuàsia!) pro su ‘mundhu’ de sos Sardos imborrogaus in d-un’istória infame, no bi at duda peruna chi l’apat irbiaridu e afartzadu, ca sa limba pro ndhe faedhare no est mai unu sistema matemàticu chi narat solu cantidades chentza colore, ne sabore e ne fragu. Depimus apretziare meda Il disertore pro prus de unu motivu (e poto nàrrere chi est una de sas duas solas tradutziones chi apo pessadu de fàghere, e s’àtera est essida de totu àteras manos), ma su límite chi apo nadu mi paret de lu dèpere pònnere própriu in contu.
E ite ‘tradutzione’ si podet fàghere? Podet èssere solu una tradutzione, mai un’originale, ca depes colare sempre in su ‘caminu’ e cun su ‘bàrriu’ de un’àtera limba, mancari cun totu s’atentzione a caminare chentza trambucare e a passu… de sardu, cun s’andhata tua.
A.c. Custu de èssere disertore est sa cosa chi at ispantadu a P. Dessí. In Sardigna chie sunt sos disertores, però, no l’at bidu (ca tocat fintzas a si abbaidare in s’isprigu). E mi paret chi sa pessone chi prus meritat de dare su títulu a s’òpera siat menzus sa mama, ca menzus rapresentat su mundhu de sos Sardos, fintzas pro su chi no at iscritu de issa. E sa peràula disertore est menzus chi la lassemus a classificare àteros, prus ‘eroes’ o solu ‘fedeli’.
—————
Sa mama de su sordadu
Cap. I
Candho si est faedhadu e sa prima borta arresonadu de su monumentu, Mariàngela no ndh’at ischidu própiu nudha. Sos duos fizos li fint mortos prus de bàtoro annos, ma a issa li pariat chi no che fit coladu totu cussu tempus.
Pro totu sos àteros, in Cuadu, fintzas cudhos chi aiant pérdidu unu fizu, unu nebode o su maridu, sa fine de sa gherra che fit zai atesu, gai medas e mannos fint sos cambiamentos chi sa gherra e sos annos apustis aiant batidu fintzas in custa bidha.
Mariàngela nudha! Issa no si fit abbizada e no si abbizaiat de totu su chi fit capitendhe in su logu, antzis li pariat chi totu fit abbarradu che a candho sos fizos si fint faghindhe a ómines pastorighendhe crabas in su padente de Badhimanna e faghiant casu e arrescotu in su crabile.
Sa bidha de Cuadu, totu su mundhu fintzas a ue issa resessiat a si lu pessare, fit sempre che a candho issos l’aiant lassada pranghindhe, e cun issa su babbu, betzu e malandhadu, e sa muzere de Savériu, su fizu mannu.
Dae tandho prus nudha, pro issa, teniat importu, francu s’ammentu. Fintzas sighindhe a campare die cun die, sighindhe a fàghere sas matessi cosas, batindhe de Badhimanna, che a sempre, cudhas debberones fasches de linna chi bendhiat a mesu petza, tiat èssere vinti chimbe tzentésimos, che a innanti de sa gherra, petzi s’ammentu contaiat, e in s’ammentu su mundhu fit che a candho sos duos zòvanos, triballendhe a contu issoro, fint comintzendhe a si fàghere una famíllia.
Don Pedru Coi, vicepàrracu de Cuadu, bighinu sou, chi de una vintina de annos la teniat pro sas fainas de domo, non asseliaiat mai chirchendhe de li fàghere a cumprèndhere chi totu fit cambiadu, cantu difítzile fit essida sa vida pro totugantos. Sa gherra fit istada una disaura manna pro totugantos, no pro issa ebbia. A milliones aiant lassadu sa domo issoro, sos ómines, a milliones in totue, e apustis àteros frazellos aiant assachiadu s’umanidade intrea.
Faedhèndheli de custas cosas su preíderu creiat, si no de l’acunnortare, nessi de ndhe li bogare carchi pagu cudhu badhirone frimmu de su dolore sou. Ma za l’ischiat puru chi cudha fémina, antziana, pagu illébiu pro su dolore sou ndhe podiat tènnere dae unu dolore prus mannu cussiderendhe su dolore universale, cussu de totu su mundhu, chi issa no connoschiat; e si bi la sighiat fit in parte pro s’abbitúdine de preíderu de acunnortare e apretzetare, e in parte ca cussu dolore mudu e chentza ispera l’isarcaiat. Cumbinaiat chi la rimproveraiat, e la brigaiat puru. Bastaiat un’innenneria pro li fagher pèrdere sa passéntzia.
Sa chistione est chi no resessiat a li agatare sas peràulas addatas, o fintzas solu peràulas de poder baliare. E fintzas si, in totu cussos annos, cun s’abbitu chi li permitiat unu tratamentu fitianu, no aiat mai sessadu de li ammentare su dovere de si acunnortare, de atzetare sa volontade de su Segnore, mai fit reséssidu a la cumbínchere. Siat apretzetèndhela cun sa passéntzia de unu babbu e de unu preíderu, siat arrenneghèndhesi, issa sighiat a sa muda faghindhe sas fainas. Tantu chi, a bortas, la faghiat frimmare pro li fàghere sa préiga.
Tandho issa abbarraiat a conca imbassiada a cara a terra, pariat criadura in iscola, abbaidèndheli sas iscarpas, a don Coi.
E goi li capitaiat fintzas connoschindhe su dolore de Mariàngela prus de cantu connoschiat su dolore de donzi àtera fémina de Cuadu, mama, muzere o sorre de mortos in gherra. Candho la brigaiat ca no si acunnortaiat e no teniat umilesa, e li ammentaiat chi sufrindhe no bi fit issa ebbia, isse fit cherindhe nàrrere a totu custas àteras féminas ca ischiat su dannu chi aiant tentu e las aiat dépidas acunnortare a unas a unas.
Sa prima borta chi isse aiat faedhadu goi, Mariàngela pariat chi, una lampada, si fit abbizada, si fit sadhida: aiat artziadu sas cristas chentza prànghere, abbaidendhe in cara a su preíderu a bídere si fit abberu su chi li aiat intesu, gai meda li pariat istranu.
De féminas in corrutu bi fit fintzas Lica, sa nura, muzere de Savériu, su fizu mannu, chi comente fint faghindhe totu sas batias de gherra si fit posta a cumpanzinu cun àter’ómine pro no pèrdere sa pentzione. Pro Don Coi, bi lu naraiat su coro, fit zustu s’ispantu de Mariàngela pro su paragone de su dolore sou cun d-unu dolore chi si podiat addurcare e podiat fintzas finire. E gai, sa borta ifatu Don Coi at faedhadu petzi de sas mamas.
E torra cudha fémina a ogros in artu abbaidendhesilu in cara! E ancora una borta a su preíderu li est pàssida zusta totu sa meraviza ispantada de Mariàngela.
De tandho in subra no bi est reséssidu prus a l’irmoventare mancu cun cussa chistione chi ndhe bogaiat apostadamente.
De seguru, pro totu sos àteros, pro sas mamas puru, sa vida, mancari mísera, sa vida chi fint faghindhe contaiat prus de s’ammentu, cun totu chi, a peràulas, neune lu cheriat atrogare. Sa vida presente, chi die cun die cheret peleada. E donzunu aiat àpidu in carchi manera un’acunnortu, aiat assentadu sos ammentos de su passadu, los aiat remonidos a ue depiant istare chentza ndh’essire a fora. Goi est in sas cosas, andhat desesi, torrat paris cun su mistériu de sa volontade divina chi neune podet ischire bene cun bene, naraiat su preíderu.
Mannu cantu fit su dolore de cudhas mamas, e fintzas si donzuna a sas primas no ndhe cheriat intèndhere chi sa vida sua sighiat fintzas tenindhe fizu mortu, assassegus, apustis de annos, fintzas custu revudu comintzaiat a èssere in sas prus, si no própiu bínchidu, assussegadu, reguladu cun pessamentos craros: pro cussu s’ammentu, sas súlidas, si apasigaiant in sa pregadoria, in cudhas oras distintas de sa die e in cudhas dies distintas chi torraiant donzi annu e chi totugantos ischiant.
E goi cudhu dolore costoidu e segretu essiat una cosa púbblica, antzis “nazionale”, inderetura fintzas útile alla Patria. E no pro cussu sa zente si l’intendhiat prus pagu grae. E goi fit sa sola manera de lu ammentare a sos àteros puru, de lu fàghere durare solenne, de lu sighire a muntènnere biu.
Pro Mariàngela nono, su dolore pro issa, a su contràriu, fit e abbarraiat totu sou.
E un’annu chi su síndhigu de Cuadu, in d-una de cudhas manifestatziones in piatza cun bandheras tricolores (a sas primas bi fit andhada issa puru, chentza ischire ite fit a fàghere), fit totu bantendhe cun cudhas bellas peràulas su sentimento sublime chi aiat ispintu unu muntone de mamas a donare sos fizos alla Patria, Mariàngela, chi fit própiu in dainanti, mama de duos mortos cun duas rughítulas de gherra chi li aiant tandho tandho apicadu in petorras in s’issallu niedhu, aiat abboghinadu una peràula chi at lassadu su síndhigu trassicu e téteru paralizadu.
Cudhu patria merda! l’ant intesu totu sos chi zughiat acurtzu, ma chi fit essidu de sa buca de Mariàngela neune ndhe fit seguru. Neune, foras de Don Coi.
Imboligada in s’issallu niedhu, cun sas manos a rughe in bentre e cun sa conca pendhe pendhe a un’ala in su codhu, pariat drommida cun sos pessamentos suos, no pariat cristiana a tretu, no de nàrrere, ma mancu de intèndhere peràula ischifosa gai, e própiu in cussu mamentu!
Chi fit issa l’at cumpresu solu Don Coi, ma si ndh’est muntesu, e ne mai l’at brigada pro cussu. Isse l’at cumpresu ca, un’àtera borta puru, aiat rispostu gai fintzas a isse, e tandho puru pariat drommida, aiat petzi abbertu una pibirista. Fit una borta chi isse li cheriat dare a bídere chi sa morte de sos fizos no fit gai una cosa maca e totu pro nudha comente creiat issa.
E tandho puru Don Coi si fit calladu mudu, faghindhe finta chi no fit nudha.
Cap. II
Sigomente neune ndhe cheriat mancu s’intesa chi sos fizos fint mortos chentza resone e pro nudha, Mariàngela no ndhe cheriat mancu intèndhere faedhendhe, e issa no ndhe faedhaiat mai de sos fizos, mancu cun Don Pedru, petzi in sa cunfessione.
Custa la faghiat una borta a s’annu, a Pascamanna. Si no fit in cunfessione, dae sos cussizos a sas brigas totu su chi li naraiat su preíderu, chi puru li leziat sos pessamentos, abbarraiat in debbadas, pariat chi issa lu leaiat che un’irfogu de peràulas segundhu comente li ziraiat.
Segundhu su tempus de s’annu che colaiat chidas e chidas intreas chentza si nàrrere mancu peràula, a parte su Siat alabau Gesugristu! chi daiat a ischire chi fit intrada issa, chentza fàghere mancu istribitu pariat pisitu, o chi si che fit andhendhe. Muda che lódhuru mundhaiat, remoniat su logu, faghiat a manigare, samunaiat sos trastes, los prantzaiat, cun sa cara sempre guale che una santa de ghisu in su nitzu. Su mudigore sou podiat sighire gai chentza agabbu.
Ma cudhu preíderu, a fine e a candho, perdiat sa passéntzia, e tandho nessi un’iscusa agataiat pro la brigare. Tandho li daiat munza, li faedhaiat a boghe arta, s’irfogaiat; ma cun calesisiat iscusa pro comintzu, a sa fine torraiat a repicare sempre cun sa matessi chistione: su collu immidonadu male, sas iscarpas illustradas pagu, e totu ca issa no si ndhe isponiat prus de cudhos fizos mortos.
Mariàngela lu lassaiat nàrrere, ma fit in cussos mamentos ebbia chi in sa cara sua si li pariat un’azigu de simpatia e cumpatimentu pro Don Coi.
Mancu a fortza de annos cudhu preíderu est revéntidu a si abbituare a sa tristura surda e frimma chi fit asséndhida a Mariàngela e bidíndhela gai lu poniat in pilisu a su puntu chi no resessiat a dare tentu a su chi fit lezindhe o a si pònnere a pregare.
Est tandho chi la leaiat a boghes e no bidiat s’ora de che la bídere andhendhesindhe. L’illebiaiat abberu candho la intendhiat serrendhe sa zaga de s’ortu andhendhesiche! Fintzas a s’incràs no torraiat. Aiat fintzas pessadu de che la catzare abberu, de no la chèrrere prus. Ma no fit gai fàtzile fàtzile, ca Mariàngela cun su maridu fint bighinos suos, teniant s’ortu a muru in mesu, e issa beniat a li fàghere sas fainas de domo de candho su fizu prus mannu, Savériu, chi tandho teniat deghe annos, zughiat sos bermes.
A fortza de bi lu nàrrere Mariàngela, Don Coi, fintzas si no bi creiat, aiat nadu cos’e peràulas fortes e gai, bae e busca comente, cudhu pisedhu ndhe fit sanadu de sos tilingrones. Dae tandho Mariàngela li aiat nadu, azummai imponíndhesi cun su tostorrímine sou, chi li cheriat fàghere sas fainas de domo, pro reconnoschéntzia, ma mescamente (comente aiat cumpresu bene isse) ca lu timiat ca fit preíderu, e li pariat chi abbitendhe a domo sua e faghíndheli sas fainas si podiat, no serbire de su podere mistériosu chi li atribbuiat, ma fàghere a manera de no li nòghere. Cumproa ndhe fit chi mai, a isse, li aiat chérfidu unu sodhu, pro paga. Don Coi, candho si fit cascaviadu de la pregare in debbadas, li aiat abbertu unu libbereto in sa Posta e donzi mese che li poniat su chi aiat istabbilidu: un’iscudu.
Chimbe francos, a sos tempos, fit una paga zusta, pro fainas gai, fit antzis meda puru; tempus apustis, a manu a manu chi su dinari fit perdindhe valore, li est pàssidu pagu. Ma pro abbitúdine che li at sighidu a pònnere in su libbereto sempre chimbe francos, li bastaiat de no fartare mai, pessendhe de li annúnghere apustis, a tempus sou, e totu in d-una borta, su restu.
In totu cussu tempus in cudhu libbereto si b’aiat ammuntonadu otighentos francos: ma a Mariàngela no li fit cumbinadu mai, in batórdighi annos, de faedhare de custu dinari, ischindhe chi bi fit. Pro cussu su preíderu si est ispantadu abberu candho, una die, at dimandhadu si cudhu dinari bi fit ancora e si ndhe podiat fàghere su chi cheriat. De prus puru si est ispantadu candho cudha fémina, intendhindhe chi za bi fit, at pedidu si bi lu podiat dare. Don Coi una suma gai la teniat in domo e andhadu est a su calàssiu de s’iscrivania a ndhe la bogare e deretu bi l’at dada, chentza istare faghindhe dimandhas, seguru chi apustis issa etotu bi lu aiat nadu a ite li serbiat. Fit in monedas de prata e unos cantu billetes. Mariàngela si l’at contadu, l’at imboligadu in su mucadore, e in dainanti de su preíderu a ogros bene abbertos abbaidendhe totu su chi fit faghindhe issa, e si che l’at tzacadu in sa busaca de sa munnedha, paris cun su rosàriu e cun sa leputza chi zughiat pro si segare su pane candho essiat a montes. Isse at cumpresu chi cussu dinari fit pro un’iscopu pretzisu. Ma issa no li at nadu nudha, ne tandho e ne sas dies apustis.
Ma custu de no nàrrere nudha lu at postu in sudhu.
Própiu sas dies, fiotedhos de zòvanas, comente las aiat organizadas su marchesu Robberto Manca di Tharros, fint comintzendhe a essire andhendhe de domo in domo pedindhe dinari a cudha zente malevadada, pro su monumentu chi depiant fàghere in sa piatza de sa Domo Cumonale. Essiant che in tempus de gherra etotu, candho fint collindhe dinari pro sa Croce Rossa, cun d-unu fiocu tricolore in su bratzu e cun iscàtulas de iscarpas líchidas, sizilladas a cheralaca, cun d-un’istampighedha fata a temperinu pro che tzacare dinari in minudos e a billetes. Comente las at bidas, Don Coi si l’at pessada deretu, ma poi si est torradu a pessare, cussiderendhe chi a Mariàngela no ndhe li beniat mancu a cúcuru a ponner mente a sa propagandha de cudhas mastrighedhas chi faedhaiant sempre de Patria, de olocausto, de madri eroiche. Totu cosas chi li aiant fatu nàrrere cudha merda de peràula.
E imbetzes, colendhe pagu apustis in piatza, aiat tentu sa cumproa de su chi s’aiat pessadu. Bi l’at betadu in cara a boghes postas Robberto Manca, chi in sa zanna de su Circolo fit faghindhe un’ispétzia de parlata e zughiat bentulendhe unu follu de pabilu, chi fit, comente at ischidu apustis, una lítera de ringratziamentu a Mariàngela. Robberto Manca fit a boghes nendhe chi sos pòveros daiant su bonu esémpiu a sos sennores, a sos ricos, chi una malevadada, chi campaiat faghindhe sa teraca male pagada e bendhindhe fasches de linna, a prus chi aiat dato all’Italia sos duos fizos chi teniat, como aiat regaladu totu su dinari chi teniat pro fàghere su monumentu: otighentos trinta chimbe francos, una suma chi mancu a sos prus ricos fit bénnidu mancu a conca de dare. E questa donna – at abboghinadu ruju che pudhu in cara cun sas venas de trugu totu ufradas pariant crebendhe – questa donna è la vostra serva, prete Coi, la vostra serva!
Za l’ischiant totugantos, in Cuadu, chi Don Coi fit contràriu a su prozetu de su capitanu Manca. In ziru naraiat su chi ndhe pessaiat, chi pro ammentare sos mortos in gherra bastaiat una bella làpide in su muru de sa fatzada in sa Domo Cumonale. No fit fossis machine a ispèndhere cussu muntone de dinari pro unu monumentu chi, de seguru, fit feu in Cuadu chi bi mancaiat medas àteras cosas netzessàrias? Cun custas resones, chi Robberto Manca naraiat disfattiste, su preíderu si fit agatadu in cumpanzia cun sos prus ricos, sos printzipales, contràrios issos puru a su prozetu timindhe chi, si bi depiat pònnere dinari s’amministratzione, aiant de seguru betadu àteras pagamentas.
Pro cussu, su nóbbile Roberto Manca, capitano di complemento, decorato, ferito, anzi invalido con pensione, volontario fiumano e, comente naraiat Don Coi, «caduto onorario», fit a boghes contras a isse, in sa zanna de su Circolo, bentulendhe cudhu follu de pabilu. Ma de seguru no si la leaiat cun su commendatore Alessandro Comina, su peus de sos aversàrios suos.
Cap. III
Cun totu custu iscàndhalu, sas dies, no si faedhaiat de àteru in Cuadu. Sa chistione de sos otighentos francos de Mariàngela at fatu su ziru de totu sas domos. Si ndhe faedhaiat no solu in su Circolo, in sa Posta, in sa Domo Cumonale, in sas barberias, butegas, in su samunadorzu cumonale, ma fintzas in sagristia. Donzunu naraiat sa sua, si pessaiat de totu. Calicunu cheriat fintzas fàghere a crere chi Mariàngela no aiat dadu totu cussu dinari chentza ndhe ischire nudha su mere e contr’a sa volontade sua, ma chi antzis l’aiat cossizada e azuada isse: ca Don Coi lis cheriat fàghere sa brulla e bi cheriat fàghere abbarrare male su Comitadu…
A una cosa goi maca a sa fine bi ant crétidu totugantos, fintzas cudhos chi fint a sa parte de su preíderu, e a s’acua si ndhe riiant puru de sos àteros e lis pariat manna sa finesa de sa brulla de predi.
Pariat istranu, una fémina malevadada che a Mariàngela teniat totu cussu?! E fintzas ponindhe chi lu teniat, dae conca li beniat a lu dare totu pro su monumentu de sos mortos in gherra, mancu faghindhe contu chi duos fint fizos suos?! Cun otighentos francos si aiat pótidu, che àteros, fàghere in campusantu unu monumentu a contu sou.
Che l’ant agabbada in cust’idea siat sos amigos de Don Coi e siat cudhos chi cheriant su prozetu de su marchesu. Unu de custos fit fintzas su vicàriu, monsignor Tarcisio Pau, chi apenas carchi die innanti aiat incumandhadu a Don Coi de bi l’ispiegare a sa zente, in crésia, apustis chi leziat s’Evanzéliu, ite fit s’iscopu de su Comitadu, chi bi fit isse puru coment’e rapresentante de sa Cúria. Su vice li at rispostu chi lu faghiat solu si fit un’órdine. Si no fit un’órdine – e isse za l’ischiat chi no podiat –, si fit gai solu un’incumandha, cun sa zente cheriat, menzus, faedhare de àteru. Su vicàriu, càdriu, tandho li at nadu chi dae cuss’istante s’incumandha che la furriaiat in órdine, e Don Coi, pro dovere, at dórchidu sa conca e at ispiegadu dae s’artare, sa domíniga, «le finalità del Comitato».
Monsignor Tarcisio Pau fit pótidu èssere, gai naraiant sos chi fint a su currente, unu de sos píscamos prus zòvanos de sa Cristianidade si sa nómina sua no l’aiant sempre botzada e lassada istare a un’àtera borta ca teniat unu naturale furianu e fogaritzu. E isse si ndhe pagaiat faghindhe un’atividade airada chi ch’essiat fintzas in pulítica. Fit laureadu in lezes, a prus de teologia, aiat istudiadu in d-unu colléziu famadu de la capitale, e fit istadu capellanu de unu generale di corpo d’armata, cosa chi li creschiat de meda s’importu chi si daiat e faghiat prus barrosa e ispótiga s’autoridade sua.
Don Pedru Coi, antzianu e chentza pretesas, fatu a sa russa, ma arrodadu e segante, lassaiat a pèrdere s’apariéntzia e daiat a su vicàriu zovanedhu sempre it’e si lamentare e cosas de li rifatzare, ma pro su prus si la leaiat cun passéntzia e petzi carchi borta rispondhiat a sa barrosia de su superiore. Custu, de su restu, ischiat bene meda chi prus de cudhu tantu, candho sa passéntzia fit agabbada, no faghiat a nàrrere, mancu múschiu in prus.
Su sacrifítziu prus mannu Don Coi l’aiat fatu a su comintzu, candho munsegnore, assuprindhe a Cuadu incarrigadu a friscu cun s’autoridade de vicàriu, li aiat impostu de lassare sa catza.
Apustis de s’oferta de Mariàngela e de su chi si naraiat in ziru unu pagu cun malinnidade, una die su vicàriu s’at leadu a Don Coi cun d-unu risighedhu befianu. Fit própiu una cosa bella abberu – li at nadu – chi solu pro su gustu de fàghere unu dirbetu a isse aiat postu una suma gai. E fit a irbúfidas, crebendhe, azustèndhesi in conca su capellu chi pariat sempre bolendhecheli che unu seisei niedhu.
Fint in sagristia e isse, cun s’azudu de su diàconu seminaristu e de sos zaganedhos, si fit bestindhe pro sa missa. Don Coi fit abbarradu in sa zanna, a capedhu in manu. Su vicàriu teniat naturale malu, ma tontu no fit. – No aici meda, assumancus! – aiat pessadu Don Coi poníndheche, che a sempre, su capedhu subra de s’armàdiu.
Custu de che pònnere su capedhu subra de s’armàdiu su vicàriu no lu podiat dighire. A isse, bassitu e russatzu, li pariat chi cudhu preíderu, artu e istrízile, li fit dendhe a bídere sa mannosia sua. Ma Don Coi che poniat su capedhu in cue ca aiat fatu sempre gai e fintzas ca, a isse, li pariat su logu prus a códumu.
Custa borta puru custu de arrimare su capedhu, chi iscobiaiat una meraviza lena, li at dadu ifadu mannu, a su vicàriu, chi intantu depiat artziare cudhos bratzos curtzitos e russos pro si fagher prèndhere su chinghedhu de su càmisu.
– Intzandus est própiu aici: est balossu puru, custu! – at pessadu Don Coi abbaidendhesilu cun meraviza e curiosidade, isconchiendhe unu pagu.
Custa pessada si li bidiat gai ladina in cara chi su vicàriu no at ischidu prus ite nàrrere e, apunta a si tzocare, si che at bestidu su prafallissu chi li fit aporrindhe su diàconu.
Cap. IV
A Mariàngela mancu a s’immazinassione ndhe li aiat bénnidu, candho fit dendhe cudhu dinari a sa mastra Pietrina Cherchi, de s’efetu chi tiat àere fatu un’oferta gai, cales e cantos murrunzos e cuntierras aiat fatu nàschere. Prus pagu puru fit pessendhe chi Don Coi si ndhe fit àpidu male. Issa creiat, a sa bona, chi totu abbarraiat tra issa e sa mastra. E custu cun totu chi za si ndhe sapiat chi sa suma fit manna. Antzis a issa, siscura, chi fit abbarrada cun s’idea de su dinari chi teniat innantis de sa gherra, candho manizaiant ancora sos iscudos de prata de Vittorio Emanuele II e fintzas carchi marengo, li pariat inderetura debberone.
Ma própiu pro cussu si che aiat tzacadu in conca chi sa mastra no naraiat nudha a neune, pro delicadesa. Ite bisonzu bi aiat de ndhe faedhare?! Sa cosa la depiant ischire issas duas. E fossis chi dimandhaiant a sas àteras féminas cantu che poniant in cudh’iscàtula?
Issa aiat batidu e dadu totu cudhu dinari chentza mancu isòrbere su mucadore chi un’iscuta innanti aiat fatu a nodu própiu in dainanti de Don Coi chi si la fit abbaidendhe che macu, ammadurendhe de ogros. E sa mastra l’aiat leadu chentza si meravizare, pariat chi si fint postas de acordu. O at pessadu chi li fit batindhe oos?
Ca fatuvatu issa che li leaiat a domo una mesa tuzina de oos friscos, de candho si fit interessada pro sa pentzione de Lica.
Goi depet àere pessadu sa mastra, comente cudha si che fit andhendhe chentza mancu faedhare e chentza li dare mancu su tempus de abbaidare ite bi aiat in s’imbóligu.
Mariàngela no fit pessendhe chi dies e dies no si fit chistionadu de àteru, in Cuadu. Comente no fit pessendhe de fàghere unu sacrifítziu, chi si fit brivendhe de cosas mannas.
Cudha suma, comente la cumprendhiat issa, no fit cosa sua. No aparteniat ne a issa e ne a neune. Mancu a Don Coi. No fit cosa de brulla chi isse li aiat intestadu unu libbereto in sa Posta, batórdighi annos innanti. Ma no fit mancu cosa de brulla s’impromissa chi aiat fatu issa, in su coro sou, de lu serbire in donu. Ca custa fit sa promissa chi aiat fatu a issa etotu candho su pitzinnu ndhe fit sanadu ebbenemindhe de cudhos tilingrones.
Si fit abberu chi su preíderu no cheriat in donu su terachiu sou, fit abberu puru chi issa, in tantos annos, no aiat tocadu unu francu de cudhu mensile chi isse li poniat a parte, mai unu francu, ca timiat de assèndhere a sos fizos cudha fortza misteriosa chi essiat de su preíderu e de sa domo ch’istaiat, a ue andhaiat donzi die cun rispetu e timoria, una domo a muru in mesu cun sa sua. Su dinari, chi su preíderu che li sighiat annos e annos a pònnere in sa Posta, pro issa bi fit abbarradu sempre e mai ndhe aiat tocadu si Giuanni e Savériu fint abbarrados bios. Pessaiat de pedire a su preíderu de lu pònnere pro sa crésia, o de lu dare in lemúsinas apustis morta issa. Pro issa etotu no aiat tocadu mancu unu francu, mancu pro si leare pane apretada a bisonzu.
Fintzas a candho fint bios sos fizos, cudhos iscudos, remonidos in sa Posta e azummai che apicados in sas àrias a mesania tra issa e Don Coi, pariat chi no si agataiant, e depiant abbarrare inue fint. Issa si ndhe podiat fintzas irmentigare chi bi fint. Ma como, de bàtoro annos in goi, de candho sos fizos fint mortos, fit sempre cun cussu pessamentu. Ite bi faghiat cudhu dinari in sa Posta? Bi fit a imbàlliu. Fit, comente pessaiat issa, un’ifadu, una berrina in conca sua.
E gai, candho at intesu de su monumentu e li ant ispiegadu chi, paris cun su númene de totu sos àteros zòvanos de Cuadu mortos in gherra, bi poniant fintzas su númene de sos fizos, iscritos, picados in sa pedra, at pessadu chi cussu fit su menzus modu de che irbarriare cudhu pesu inútile.
Prus intendhiat faedhendhe de monumentu e prus si cumbinchiat de cust’idea. E in prus li pariat chi su monumentu fit própiu su contràriu de su chi fint totu cudhas peràulas chi intendhiat de Patria, de olocausto, e chi issa odiaiat. Ischiat chi su númene de sos fizos los iscriaiant in s’arca, si no àteru, e su monumentu nessi s’istaiat calladu mudu. Fit s’agabbu de totu sas parlatas, e de totu sos machines chi sighiant a nàrrere de cudhos zòvanos mortos in gherra.
Si ndh’aiat fatu cust’idea fossis pessendhe a sos pagos tumbinos de màrmaru chi bi fint in su campusantu de Cuadu, losas chi, gai solas solas in mesu a totu sas rughes de linna e de ferru, dominaiant sa mudesa de su campusantu, antzis fint cussas etotu su mudigore.
Gai s’idea de su monumentu si li fit formada in sa mente sua e fit sa prima borta chi, pro custu símbulu, su dolore sou aiat àpidu assussegu in su dolore de sos àteros, un’illébiu chi mai peruna peràula li aiat pótidu dare.
In sa mente de Mariàngela bi fit cust’idea pretzisa candho Don Coi, lassendhe su duritu chi si aiat impostu, l’at brigada pro sos otighentamiza francos chi si che aiat dadu.
Cap. V
Fit in s’ortu candho l’at brigada, predi Coi, unu bortaedie. Isse si fit pudendhe una matighedha de rosas, a candho intendhet su tichírriu de sa zaga e comente si est ziradu l’at bida benindhe de domo sua cun s’isterzu de sa robba prantzada.
E ndhe li pigat unu fele!… Fele, nachi?!… Ma at tentu su tempus de che segare un’àtera paja de ramputzedhos. At fatu una debberone súlida, at serradu sas fórtighes, at sighidu a pulire sa segada cun sa lepa de innestare in su truntzighedhu, fintzas chi no si at sapidu in daisegus s’istribitu de cudhos pes iscurtzos acurtziendhe.
Si est ziradu abbellu e si l’at totu prammizada. Imbetzada si che fit. Minudedhedha. Surzida, sica che linna, cun cudha fardita e cun su mucadore niedhu sempre in corrutu irbiaridos birdes de su sole e de sas abbas.
Abbàida tue comente fit!
Belle e chi Mariàngela beniat donzi die a domo sua a li fàghere sas fainas, no si l’ammentaiat mai comente fit candho pessaiat de la brigare chentza la zúghere in dainanti. Brighèndhela in su pessamentu si la pessaiat sempre comente fit innanti, annos meda innanti, candho fit zovanedha. E mancari minuda fit forte, corriatza, tostorruda, cun cudhos ogros bios bios mudos e befajolos e una priga fine in laras chi la faghiat pàrrere fraitzina, furba. Minudedha e forte fit, tandho!
Su preíderu che at ziradu sos ogros, at suladu forte cun fele sas fórtighes de pudare chi ancora zughiat in manu, las at serradas cun su crobu de pedhe, faghindhe totu a puntinu crebendhe de su fele, e pinnighendhe unu pagu sos benugros (suta de s’àbbidu fintzas a carchi annu innanti si poniat sos pantalones de catza cun sos istivales artos) che las at torradas a sa busaca de fiancu.
— No depíasta donai nudha! Nudha, a cussus! — at nadu increbudhidu, pesendhe in artu cudha debberone manu.
E abberit torra sa lepa de innestare cun d-unu corpu sicu, e si torrat a pònnere a allisiare sa segada in su truncu de sa rosa.
— Nudha!! Mancu sodhu depíasta donai!
E si est ziradu a si l’abbaidare. Issa fit gai, ritza, a conca imbassiada, muda che lódhuru.
— Nudha!! —, bi l’at sighida cudhu. Si est abbizadu chi fit azummai abboghinendhe. A issa a una lampizada si li sunt allutos sos ogros malinnos e si est posta a si frànghere sos pilos suta de su mucadore.
— Otuxentus francus!!… — at abboghinadu faghindhe un’inzestru de ifadu.
E ndhe torrat a bogare sas fórtighes de busaca, las faghet zirare in artu e cun d-una afortigada sica, pretzisa, ndhe segat un’àteru rampu de cudhos fines, ritzos e unu pagu dortos cun àteros rampighedhos e fozas tremindhe. — Ma ita funt otuxentus francus? — si faghiat intantu, pessendhe, isse.
E cudha sempre a cara in terra, abbaidendhe candho sos rampos segados e candho sas iscarpas totu ludu de su preíderu.
— Tui ses pòbira! — li at nadu, e at iscremiadu iscraríndhesi sa boghe. — Nisciunus at postu totu cussu dinai. Cantu dinai ses pentzendi chi at postu, po narri, il commendator Comina? Toca! Epuru, fintzas issu ge…
Azummai che li essiat «Fintzas issu tenit unu fillu mortu in guerra», ma si ndh’est muntesu in tempus.
E Mariàngela tirendhe de irguzu istirendhe su trugu, chentza bogare tzúniu, che a sempre candho li naraiat cosa. Zughiat in dossu unu fragu de fumu, de pinneta prena de fumu; a su preíderu li at fatu pena e ndhe li est pàssidu fintzas dolu.
— E pobidhu tuu? No ti at nau nudha, pobidhu tuu?!
Issa at petzi fatu apenas de codhos, pariat pisedha in dainanti de su mastru in iscola.
Cudhu at suladu sas fórtighes e che las at torradas a busaca. Issa, comente at bidu chi aiat finidu de pudare sa matighedha, si est betada lestra a ndhe collire sos rampos segados, si los at postos in sa fardita e che los at frundhidos in su muntone de su bascaràmine sicu in s’oru de sa cresura.
— Tui dh’as fatu po cherpu! — at nadu. — Po cherpu!
Li at dadu torra un’abbaidada a sas palas: fit totu ossos, ingobbedhada, e si est incaminadu a cara a coghina a incambionadas mannas. Issa ifatu l’at sighidu caminendhe lestra e intrados sunt paris a coghina.
— Ma mi dhu bolis nàrriri cantu ti dha fais pagai una fasci de linna? — l’at dimandhada frimmèndhesi in mesu de sa coghina e zirèndhesi abbaidendhesila. Cun sa conca at fertu a sa lampadina pendhindhe dae sa bòveda. L’at muntesa e che l’at pigada in subra tirendhe su contrapesu. Poi at serradu sos ogros e at nadu:
— Ohi, Segnori!
— Tui dhoi ponis totu sa dí, po una fasci de linna! — at nadu abbassiendhe sa boghe. E bogat su bratzu puntendhe su pódhighe a su muru a cara a montes. — A ingunis nci àrtzias!…
E in sa mente sua fit bidindhe su paris chentza un’ànima, in Badhimanna, ue unu tempus teniant su crabile sos fizos de Mariàngela e ue isse, daghi andhaiat a catza, trateniat a si bufare una tatza de late apenas murtu: li est torrada a mente sa pinneta manna cun sa buca a triàngulu; e abbellu abbellu at abbassiadu su bratzu.
Si est sétidu, e imbassiadu si est pro s’isòrbere sas iscarpas.
Mariàngela, chentza li nàrrere nudha, tocat a ndhe li batire sas iscarpas netas dae daisegus de sos furredhos e si li est imbrenugada pro lu azuare a si las pònnere, comente faghiat sempre; ma isse che li at istesiadu sas manos. Li daiat sempre prus ifadu su mudímine sou, unu mudímine nàschidu paris cun issa e paris cun issa créschidu e apedradu.
— Bècius seis, tui e Gregori! — at nadu a súlidas su preíderu. — Depeis pentzai a cras. E chini si ndi donat, de dinai, candu no eis a podi trabballai prus? A domandai s’alimúsina esseis!
Issa at isconchiadu, a súlidas. Si ndh’est pesada, abbaidendhe a unu cuzone de sa coghina, e azummai no bi la faghiat a si ndhe ficare ritza. E tocat a ue fit su molinitu, a ndhe lu batire cun su botighedhu de su gafè turradu.
Deretu petzi s’est intesu su traghedhu de su gafè maghinendhe. Issa zughiat su molinitu muntesu astrintu a forte in petorras e si pariat imboligada e amparada de cudha moida, abbaidendhe a fissu a fora in su bracone.
Cap. VI
Ca lu faghiat de meda, Don Pedru Coi fit avesu a lèzere sos pessamentos in sa mente de s’àteru: pessadas elementares chi no agataiant comente ndh’essire in peràulas. Aiat sempre lézidu sos pessamentos de Mariàngela puru. A bortas los aiat cumpresos unu pagu a s’assegus, ca fit de naturale fritu e pasiosu: ma los leziat, a donzi modu. Los agataiat, los iscoberiat chi fint zai créschidos in cudhu mudore connotu. Como puru bi aiat carchi cosa chi no resessiat a cumprèndhere, carchi cosa chi no li resurtaiat craru. In s’oriolu pro sos fizos bi aiat carchi cosa de friscadu sidhidu, no resessiat a bi carpire, che unu mudigore in su mudigore.
Don Coi l’aiat bidu su dolore de Mariàngela, candho sos carabbineris li aiant batidu su primu telegramma, cussu de sa morte de su minore, Giuanni. Su dolore podet èssere trasparente, che a s’allegria. Ma candho, carchi mese apustis, a Savériu chi li fit restadu l’aiant bogadu a ispérdidu, s’isperevundhu niedhu de su mudímine si fit postu in mesu tra Mariàngela e su mundhu, unu mudigore mudu sidhadu e sighidu, chentza una làgrima.
Mariàngela aiat sessadu de si lamentare. Aiat betadu una grida e si fit atacada abbaidendhe a fissu a fora in su bracone, goi etotu comente fit como.
Fintzas si, abbituadu a lèzere su pessamentu e a che rupire in sos segretos de sa zente, Don Coi resessiat a cumprèndhere, a nudha cun issa serbiat su àere cumpresu, a nudha si no fit a si callare mudos ambos duos paris in su matessi mudigore. Si un’apenas dae su mudigore pariat naschindhe un’intesa e isse proaiat a nàrrere carchi cosa, deretu torra su mudímine si faghiat niedhu sidhidu chi no faghiat a lu carpire, pariat chi su dolore si che la mundhaiat lassèndhebi solu sa bisura de un’isterzu líchidu. Si paraiat abbaidèndheli sas iscarpas, ma no bi fit; e si poi torraiat e lu abbaidaiat a cara, pariat pedíndheli de si callare mudu.
Petzi una borta si ndhe fit pranta, apustis de cudha grida. Pagas dies apustis. Isse li fit ispieghendhe chi ispérdidu no cheret nàrrere mortu: Savériu podiat fintzas torrare. E issa aiat afissu sidhidas sas laras, li aiat artziadu sos ogros a cara, l’aiat abbaidadu a intro e ndhe li sunt faladas sas làgrimas a rios. In cuss’istante, si aiat pótidu, isse si fit chérfidu interradu, gai inútile si fit pàssidu in cussu mamentu.
Apustis de sa morte de su frade minore, a Savériu lu aiant mandhadu in lissentza. Su cumandhante de sa Cumpanzia li aiat lassadu isperare chi l’isoneraiant dae su servítziu de gherra. Ma sigomente sa lissentza si che fit agabbada paris cun cudh’isperàntzia, chi sa mama cussideraiat una promissa, ma abbarrada solu isperàntzia, fit torradu a tucare a su fronte. Apustis fit bénnida sa nova: ispérdidu.
No aiant tentu su corazu de li nàrrere chi fit mortu: goi pessaiat, issa. E aiat betadu cudha debberone grida arrajolada.
Comente faghiat a pessare, in mamentos gai, chi su fizu fit biu, biu deabberu comente Don Coi chentza bi crere mancu isse li aiat nadu?! Mancu a pessamentu ndhe li beniat chi própiu tandho in cussu mamentu su fizu fit in viazu, in mesu a chentu e una dificurtade e perígulu, e fit chirchendhe de si ndhe torrare a Cuadu, pro si apartare in sos padentes, chi connoschiat a mata a mata, sas àrbures a unas a unas, su logu a gorropu a gorropu, in Badhimanna, inue, fintzas a duos annos innanti, bogaiat a pàschere sas crabas donzi note.
Mancu a su pessamentu ndhe li beniat de lu torrare a bídere unu mese apustis, candho lu creiat mortu imboladu in carchi fossu, chi si l’aiat manigadu s’ae e sa frommiga (issa no ischiat comente fit su Carso, sas trinceas, sos reticulados, fintzas si Savériu aiat chircadu de bi lu contare, e ite fine faghiant sos mortos cue subra), no si la creiat de si lu torrare a bídere presentadu in dainanti, biu, cun cudhu arrastu areste e forte de ómine, de pastore, in sa buca de sa pinneta in su crabile irbandhonadu.
Apustis, candho at bidu chi fit totu nudha pro l’assussegare, Don Coi at comintzadu cun su liscebbussu, a li faedhare a sa russa, sinnale però chi cun issa si ndhe bidiat male, no ischiat su de fàghere, bi aiat carchi cosa chi no torraiat paris tra isse e cudha fémina.
Tantas bias si aiat dimandhadu si Mariàngela no si sentiat in curpa pro sa morte de su fizu, chi fossis creiat chi bi che l’aiat tzacada in conca própiu issa s’idea de fuire, candho, che una criadura, che una maca, li aiat fatu impromítere de si ndhe fuire, de si pònnere in sarbu si no li daiant s’esòneru. E apustis fossis s’intendhiat in curpa, si l’aiat addossada issa sa curpa de sa fuida iscussiderada, pro comente aiat pregadu su fizu candho fit torrendhe a tucare. Fintzas si Mariàngela no bi l’aiat cufessadu mai, bi fit assupridu a contu sou a sa seguresa chi, issa, si fit addossendhe sa curpa de su chi fit capitadu, ca no ischiat sa vera càusa de sa fuida; e prus de una borta, mescamente a sas primas, si fit àpidu apunta a bi lu nàrrere cale fit sa veridade. Ma si fit àpidu petzi tantadu, e isse no teniat su diritu de li nàrrere su chi li pariat unu segretu chi cumprendhiat solu isse e cun isse depiat mòrrere. No ndhe li depiat mancu fontomare pro ndhe la ispònnere de cudha idea frimma.
Cap. VII
Mariàngela aiat postu sa cafetera in sa bràsia de su furredhu e fit ispetendhe a pesare su bullu. Fit sempre abbaidendhe in s’àngulu de su bracone e sighindhe a mòere sa conca che sempre, pariat ingullindhe. Podiat istare ispetendhe chentza fine, chentza rispòndhere a sas dimandhas chi li faghiant, e no lu faghiat ne pro aminia e ne pro duritu ma ca si fit imbetzada cun sa cunvintzione chi fit menzus a si callare muda.
Solu de tardos in tardos faedhaiat de sos fizos cun Don Pedru, candho si cufessaiat. Ca fintzas sa cufessione est mudesa, si faedhat azummai chentza peràulas, che putu fungudu chi ndhe torrat una boghe morindhe.
Comente s’abba ndh’est essida in s’istampighedha de su fiancu in sa cafetera, Mariàngela lestra l’at covecada, l’at frobbida cun d-un’istratzu e l’at posta acurtzu a Don Pedru. Su gafè fit falendhe a butios, s’intendhiat su tic tic distintu. Totu a inghíriu fit essindhe su fragu bellu de su gafè.
— Porta una cícara po tui puru! — at cumandhadu su preíderu.
Issa l’at leada e posta l’at a fiancu de s’àtera, ma chentza pratílliu.
Mustraiat prus annos de sos chi teniat, gai minudedha e sica che linna, cun sos pilos lascos e murratzos cun sa chirra in mesu in mesu de sa conca, sempre a mucadore, unu tempus niedhu e como iscoloridu e birde; e cun cudhu fragu de fumu, de pinneta prena de fumu, e de mudesa imbetzada.
Su preíderu at betadu su gafè in sas tzicheredhas, li at fatu de manu e issa at leadu sa sua. Fint fedales, ma issa cumpariat prus betza. Si l’at abbaidada bufendhe su gafè, sulendhesilu a donzi ticu. La depiat sempre abbaidare pro si cumbínchere de cantu fit imbetzada, e chi no fit prus forte che unu tempus innanti de sa morte de sos fizos. Si l’ammentaiat sempre comente fit annos meda innantis, candho sos fizos fint minores, Giuanni imprupiu, prepotente, e s’àteru, Savériu, istrízile e malaidonzu. Don Coi aiat adduidu, unu pagu in su sériu e unu pagu rindhesindhe, a nàrrere cudhas peràulas fortes (ma za bi fint in su breviàriu!) e su pisedhu ndhe fit sanadu abberu de sos bermes, totu in d-una note. Mariàngela ndhe fit bénnida currindhe a bi lu nàrrere, cun su pisedhu a tira e tosta; e li aiat basadu sa manu, cosa chi no faghiat mai. Tandho zughiat sos pilos niedhos, za fit forte. Fit una fémina minuda e forte, capatza a leare in conca bàrrios mannos, no s’istracaiat mai. E tandho puru li essiat cudhu fragu de fumu, su fragu de sos pòveros de Cuadu, e tostorruda sempre.
— No, no bollu nudha! — at nadu su preíderu rispondhindhe a una fritida de issa coment’e dimandhendhe si cheriat cosa; e issa si est dispedida cun su saludu de sempre: — Siat alabau Gesugristu! — e Don Coi at fatu unu sinnale cun duos pódhighes de sa mannu moíndhelos a rughe e azigu fritindhe sas laras nendhe: — Alabau sempri siat!


c: text/html

text:
(c.27r.) 1 A dies XXVIII de Capidanni MCCCCXL.
2 Nos Stephanus, Dei et apostolice sedis gratia episcopus sorrensis, a boys canonicu Paulu Pynna dessa villa de Turalba. 3 Per isa presente bos cumandamus, in virtude de sancta hobedientia, qui dae custa çidade de Sasseri non bos depiadis ispartire infini ad ateru cumandamentu nostru.
4 Su quale cumandamentu bos mandamus in iscriptis et signada dessu sigillu nostru quo utimur.
5 Et su presente cumandamentu bos faghimus etiam deus pro a autoridade a noys atribuida dae su reverendissimo padri meser Pedru archiepiscopu de Turres in sa çidade de Sasseri tamquam nostro metropolitano, et icustu in observatione dessa rexione; 6 su quale cumandamentu est iscriptu in su palatiu in hue faghimus recidentia in sa çidade de Sasseri.
7 Sa dicta representatione est istada dada ad canonicu Paulu per isu jacanu Gilitu Aesu in epischopali palatio dominus Antonius episcopus Bisarçensis, die scrita hora vespertina. 8 Presentes archipresbiter Gavino Penna Turritano, presbiter Baptista rector ecclesie Sanctu Jacobe de Tanaghe diocesi turritana.
[120], 7 dopo in] ≠ domo

robotstxt: allowed

filter: keep


text:
(IlMinuto) - Casteddu, 20 de su mes''e argiolas - Utieri comunu "illuminau". Sa bidda in provìnzia de Tàtari est tra is primas in Sardigna a ai approvau su Pranu de Illuminazioni pubblica segundu is regulas de su risparmiu energeticu, unu Pranu chi arrespetat s'ambienti, unu Pranu chi fait diminuiri s'inquinamentu luminosu. "S'effettuazioni de su Pranu - si podit liggiri in d'una nota de s'amministrazioni - donat medas vantaggius economicus abbascendi su sprecu e pesendi is flussus luminosus".
© RIPRODUZIONE RISERVATA


text: 1Constituimus et ordinamus qui si alcuna persona coiarit figia sua a dodas, qui non siat tenudu de lassare·li /19v/ nen dare·lli in vida nen in morte sua, si non cussu qui ’ll’at aviri dadu in dodas si non a voluntadi sua. 2Salvu qui si isse non avirit ateru figiu, qui ’lli deppiat laxare sa parti sua, secundu raxione, contadu illoy in cussa parte c’at deber avire sas dodas c’at aviri appidu daenante. 3Et simigiante si intendat pro tottu sos dixendentes suos. 4Et totu s’atero qui ’ll’at romanne inde possat faguere cussu qui ’ll’at plaghere. 5Et in casu qui morret ab intestadu, sussedat sa figia femina coiada cum sus ateros fradis et sorris suas, iscontandu dae ssa parti sua cun ssa doda qui at aviri appidu.


text:
(c.65v.) †…†
1 Est istadu celebradu su venerabile capidulu   de Siloghe intro desa ecclesia de santu Nicola, su cale capidulu   Pedru de Serra, vicariu de Sorra, cun totu sos  rra over magore parte desu ditu episcopadu et primu 2 su archiprede Tilipu Uda archipreide de Rebecu, su venerabile canonicu †…†one, su venerabile canonicu Leone, canonicu Comida de Muru, canonicu Julianu de Coros, canonichu Fiaxu Quiquedu, canonicu Antoni de Si e ploanu de Mores, canonicu Mariane Baldus, preideru Lenardu Quessa, preideru Umbrossu Isbrosu, preideru Simone Mancha, preideru Johanne Delogu, preideru Marchu, preideru Angelu Deleda, preideru Jagu de Marongiu.


text:
Francesco Gioli
(San Frediano a Settimo 1846 - Firenze 1922)
TRAMONTO IN MAREMMA
olio su cartone, cm 26x69
firmato in basso a destra
retro: cartiglio della Galleria d'Arte Manzoni di Milano, cartiglio della Galleria d'Arte Bentivegna di Montecatini
SUNSET IN MAREMMA
oil on cardboard, 26x39 cm
signed lower right
on the reverse: label of the Galleria d'Arte Manzoni di Milano, label of the Galleria d'Arte Bentivegna di Montecatini
Provenienza
Galleria d'Arte Manzoni, Milano
Galleria d'Arte Bentivegna, Montecatini
Collezione privata


text:
Superga
Coordinadas: 45°05′N 7°46′E / 45.083333°N 7.766667°E
Superga est unu montigu de pius de 600 m subra subra su mare chi s'agatat a s'estu de Torino. Subra su montigu s'agatada una Basilica, fatta fraigare dae su Duca Vittoriu Amedeu de Savoia, in sighidu a unu votu.
Fudi su 1706 e i sos frantzesos assediaiana Torinu. In agiudu de su fradile benidi Eugeniu Savoia-Carignano cun truppas imperiales austriacas, e custu agiudu est detzisivu po sa derrota de sos Frantzesos. Su duca affidat a Filippu Juvara s'ingarrigu de su progettu de sa creja. Sa basilica est inaugurada su 1° de santandria de su 1731.
Sa creja est a pianta chirculare cun una tzimbònia in istile barocco, su pronao e duos campaniles islanciados. In s'internu de sa creja istatuas obera de Filippu e Ignatziu Collino. Sutta su presbitèriu una cripta po sa sepoltura de sos Savoias fintzas a Carlo Alberto. Subra su montigu de Superga est ruttu s'aereo chi trasportaiada s'isquadra de calciu de su Torino ( su 4 de maju 1949).


text:
In su comunu de Casteddu su “Bonus nidi gratis”
Su comunu de Casteddu donat sa possibilidadi de impitai su “bonus nidi gratis” a is mammas a e is babbus de is pipius piticheddus chi bivint in citadi. Su bonus s'at a podi impreai in is asilus-nius pùblicus o privaus in cunvèniu.
Est possibili fai dimanda po otenni su contributu comunali fintzas a sa data de su 25 de su mesi de cabidanni 2020. Su modulu de dimanda, chi si podit iscarrigai de su giassu de su comunu de Casteddu, s'at a depi cumpilai e imbiai a sa mail: pubblicaistruzione@comune.cagliari.it.
Fotogràfia de is Bibliotecas de Newcastle pigada de Flickr


text:
Lingua Iudaica Bocharensis
Lingua Iudaica Bocharensis[1][2] (vulgo Buchori) est linguae Tadicianae dialectus, qua loquuntur Iudaei Bocharenses. Circa 3000 homines in Tadicistania et Usbecia hac dialecto loquuntur, circa 30 000 in Israel et circa 70 000 in Civitatibus Foederatis. Scriptura Hebraica lingua Iudaica Bocharensis utitur. Ab anno 1928 ad annum 1940 libri Bocharenses litteris Latinis edebantur.
NotaeRecensere
Nexus externiRecensere
Vicipaedia in lingua Iudaica Bocharensi in Incubatore
BibliographiaRecensere
- ЗapyбиH И. И. Oчepk paзroBopHoro языka caMapkaHдckиx eBpeeB // ИpaH. T. 2. Leninopoli 1928. (Russice)


text:
Tostoine
Articulu in logudoresu
Su Tostóine est un'arretaliu de s'òrdine Testudines o Chelonia.
In Sardigna esistet su tostoine de sicu, de 20–30 cm de mannària. S'habitat est afaca a mare. Mandigat birdura. B'est puru su tostoine de abba, chi bivet in sos pojos, in rios de abba currente non incuinada. Onzi tantu bessit dae s'abba pro s'iscaldire a su sole. Est prus minore de su de sicu, e est fatzile biere sos minoreddos, naschidos dae pagu. Esistent sos tostoines de mare.
Su tostoine jughet subra una protetzione (iscorza) de ossu, dura, e suta una protetzione unu pagu prus modde, ma dura issa puru. Podet retirare ancas e conca e gai est sizilladu e difesu dae sos inimigos. Su tostoine bivet a longu. Sos de sicu podent bivere in sos giardinos, sos de abba in domo, in d'una baltza. Su tostoine est chentza dentes ma sa buca est a ata e segada su chi depet mandigare.
Tassonomia[modìfica | modìfica su còdighe de orìgine]
S'ordine cumprendet unas treghentos ispetzias biventes, unas cantus in perigulu de estintzione.
Sutaòrdine Paracryptodira (estintu)
Sutaòrdine Cryptodira
- Famìlia Chelydridae
- Famìlia Meiolaniidae (estinta)
- Subrafamìlia Testudinoidae
- Famìlia Haichemydidae (estinta)
- Famìlia Sinochelyidae (estinta)
- Famìlia Lindholmemydidae (estinta)
- Famìlia Testudinidae
- Famìlia Geoemydidae
- Famìlia Emydidae
- Subrafamìlia Trionychoidae
- Famìlia Adocidae
- Famìlia Carettochelyidae
- Famìlia Trionychidae
- Subrafamìlia Kinosternoidae
- Famìlia Dermatemydidae
- Famìlia Kinosternidae
- Famìlia Platysternidae
- Subrafamìlia Chelonioidea
- Famìlia Toxochelyidae (estinta)
- Famìlia Cheloniidae
- Famìlia Thalassemyidae (estinta)
- Famìlia Dermochelyidae
- Famìlia Protostegidae (estinta)
Sutaòrdine Pleurodira
- Famìlia Proterochersidae (estinta)
- Famìlia Chelidae
- Famìlia Araripemydidae (estinta)
- Subrafamìlia Pelomedusoidae
- Famìlia Pelomedusidae
- Famìlia Bothremydidae (estinta)
- Famìlia Podocnemididae


text:
SA-"SOCIAL MEDIA MANAGER"
Difatis, si pro traballu est abituada a si mòvere tra unu testu publicadu in su blog e unu testu in Facebook, in sas pàginas “social” suas non pùblicat nudda dae su 2012. Nisciunu ischit chie est o ite faghet, est sutzessu puru chi amigos de su babbu e de sa mama l’apant naradu “ah, no ischia chi teniant una fìgia”.
Mègius, gasi est lìbera de bìvere sa vida sua a dòpiu de super eroe (sena poderios). Una cosa a metade tra Sailor Moon (bidu chi l’agradat meda sa bestimenta in istile marinaru) e Clark Kent s’esseret bìvidu in su tempus de sos “social media”.
Ma la podides reconnòschere ca est cussa semper a telèfonu in manu e cun su computer subra de sas ancas. Si bos acurtziades meda at a proare a bos cumbìnchere a bos fàghere fotografias, unu videu, o a iscrìere un’artìcolu pro su blog de s’Istitutu. Seis avisados.
L’agradat a iscrìere, sa tecnològia, iscobèrrere sas cosas noas, su màndigu, sa mùsica indie, Wes Anderson e sas “serie TV”. No l’agradat a faeddare a dae in antis a gente meda, a si nche corcare chitzo e a fàghere isport (ma custu Dolores no lu devet ischire, no lu devet ischire…)
S’espressada sua: cando moris ti pasas!


text:
aterramènta , nf Definitzione su aterrare, betare a terra a cropu, mescamente su isfundhare o segare matas a paris de terra Tradutziones Frantzesu abattage Ingresu pulling down Ispagnolu derribo Italianu abbattiménto Tedescu Fällen.
bochidórju, bochidórzu , nm: bocidroxu, butzidorju, ocidroxu Definitzione logu inue bochint is animales; su bochimentu de is animales Sinònimos e contràrios ammatzadógiu, mocidórgiu, spangadórgiu / bochidura, bochimentu, bochisura, chisura, destrossa, strossa Frases sos pacos pecos chi mi sunt restaos timo chi che los zuta a bochidorju ◊ aintru de su bocidroxu tocant de gortedhu… Ètimu srd. Tradutziones Frantzesu abattoir, abattage, boucherie Ingresu slaughterhouse, slaughter Ispagnolu matadero, matanza Italianu mattatóio, eccídio Tedescu Schlachthof, Schlachthaus, Gemetzel.
bochidúra , nf: bocidura Definitzione su bochíere / a bocidura = in manera de ndhe mòrrere, a tropu, a mal'istropiadura Sinònimos e contràrios bochimentu, bochisura, chisura 2. in cust'iscola si faint istudiai a bocidura! Ètimu srd. Tradutziones Frantzesu abattage Ingresu slaughtering Ispagnolu matanza Italianu macellazióne Tedescu Schlachtung, Schlachten.
bochiméntu , nm, nf: bocimenta, bocimentu Definitzione su bochíere, sa faina de bochíere Sinònimos e contràrios bochidorju, bochidura, bochisura, chisura, moltolzu Frases bocimentu de su procu ◊ dhus ant arrestaus luegus apustis de sa bocimenta ◊ dhus ant castigaus a penas grais po su bocimentu de un'ómini Ètimu srd. Tradutziones Frantzesu abattage Ingresu slaughtering Ispagnolu matanza Italianu macellazióne Tedescu Schlachtung, Schlachten.
bochisúra , nf Sinònimos e contràrios bochidura, ochisura*, chisura, masellonzu Tradutziones Frantzesu abattage Ingresu slaughtering Ispagnolu matanza Italianu macellazióne Tedescu Schlachtung, Schlachten.
masellónzu , nm Definitzione su masellare, sa faina de arrangiare un'animale bochitu apostadamente po sa petza Sinònimos e contràrios bochidura, bochisura Ètimu srd. Tradutziones Frantzesu abattage Ingresu slaughtering Ispagnolu matanza Italianu macellazióne Tedescu Schlachtung, Schlachten.
moltólzu , nm: mortógiu, mortógliu, mortórgiu, mortóriu, mortorju, mortorzu, mortoxu, motroxu, multóriu, murtógiu Definitzione pegus mortu, pérdiu, abbandhonau, mescamente su chi abbarrat de ossos e de pedhe; bochimentu de animales e gente; logu chi dhue at pegus o persona morta, inue est totugantu mortu o no dhue at singiale de vida, de movimentu, fintzes sa funtzione po che portare su mortu a campusantu / is mortórius = totu su tempus chi, in chida santa, no si sonant sas campanas (de s'incravamentu a sas allegrias) Sinònimos e contràrios cóntzica, ispéigu / bochimentu Maneras de nàrrere csn: ghetàresi a mortorju = betàresi a burbas mortas, ghetaisí a s'abbramia che animali a su spéigu, a morti tzurpa; zanna, domo, logu serradu a mortóriu = coment'e chi siant mortus totus, chi no dhoi siat prus nemus; dòlere a mortóriu = meda, de pàrrere morindhe; èssere unu mortóriu, nadu de unu logu = chi no dhoi at genti, movimentu, ispàssiu; genia de frastimu: Su mortóriu sa bidha li paghet! = essiri pòberu a s'úrtimu puntu; sudoratu a mortógliu = sueradu totu ifustu, a una murca de suore Frases sos abbilastros sunt arrodiados a su mortorzu ◊ parent canes iscudèndhesi a moltolzu ◊ bi godit solu si biet mortórgiu, annanno de fogile in fogile (A.Zedde) 2. ant arrestau a unu po su motroxu de Bissenti 3. sa bichina fit relizonosa e si prestaiat a cada mortóriu ◊ ant àpidu sa zanna serrada a mortóriu ◊ custa bidha est unu mortóriu! ◊ cussu logu ti at a pàrriri unu mortóriu ◊ at pagadu su mortóriu a su preíderu 4. pro su dinare s'ómine si ghetat a mortorju Sambenados e Provèrbios prb: a su mortorzu current sos corvos Ètimu srd. Tradutziones Frantzesu charogne, abattage, enterrement Ingresu murder, carrion, funeral Ispagnolu carroña, matanza, entierro Italianu carógna, béstia mòrta, uccisióne, mortòrio Tedescu Aas, Kadaver (animale), Leiche (cristianu), Tötung, ausgestorbener Ort.


text:
Su Tonara torrat gràtzias a Salvatore Boi, su Fonne arrespundit cun Giovanni Cadau
Coppa Italia de Promozione: cuatru gol in totu tra is de Bitzi e is de Thiniscole, prexiu mannu po su giòvunu Columbu
S'ùrtimu domìnigu chi eus cundiu cun is partidas de is diletantis est stetiu in su mesi de Martzu, sa primu dii. Apustis no nc'est stetiu pru nudda, e totus scieus beni cumenti funt andadas is cosas e seus sigurus chi no serbit a nudda a arrepiti torra is pròprius fueddus de sèmpiri.
Imoi peròu podeus castiai a su benidori cun coru bonu, ligeru e isperantzosus: su mundu de sa bòcia in Sardinnia s'est torrau a allui, po su prexiu mannu de giogadoris, allenadoris e pruschetotu de is tifosus.
Sa Coppa Italia, duncas, s'at arregallau is primus dexiaseti partidas in totu, undixi chi ballint po sa Promozione e ses chi ballint invècias po s'Eccellenza.
Po su chi pertocat sa Promozione, nci funt stetias otu bìncidas, feti tres is partidas acabadas in paridadi.
Una de custas est stetia sa batalla tra is de su Fonne e is de su Tonara: is arrubius-nieddus, sighius de mister Marchi, ant fatu su primu gol cun Salvatore Boi, unu giogadori tra is prus espertus in totu sa categoria, chi ndi aproillat apustis de medas annus passaus impari a is de su Seulu, e chi imoi est giai prontu, aicci parit a su mancu, a fai su trabballu cosa sua puru impari a is cumpangius nous. In su secundu tempus de sa partida, peròu, apustis de duus minutus de giogu, est arribau su gol puru po un antru giogadori de importu mannu e de esperientza po sa Promozione e, est craru, po is biancus-brau sighius de mister Cucca: seus chistionendi de Giovanni Cadau, chi at fatu su puntu po s'1 a 1.
Sa batalla tra is de sa Bittese de Bitzi e is de sa Montalbo de Thiniscole, invècias, s'est serrada cun su resultau de duus a duus: is piciocus allenaus de Matzuzzi ant fatu duus gol cun Saporito e Castelluccio, in sa primu mes'ora de su primu tempus, ma is biancus-arrubius de domu funt arrannescius a si ndi scabulli cun sa fusilada de Sanna, chi at torrau a oberri totus is giogus propriu me is urtimus minutus de su primu tempus e agoa, in su secundu, ant cassau is de su Thiniscole cun su gol fatu de Columbu, unu piciocheddu giòvunu meda chi in sa prima bessida uficiali cun sa primu scuadra (est a nai sa scuadra de is mannus) at agatau giai su prexiu prus mannu po unu giogadori.
Attività realizzata col contributo della Regione Sardegna. LR 22/2018 art. 22, comma 2. Avviso 2019-2020


text:
Continuiamo con la seconda parte dell’argomento de “ is iscroxoxus”.
L’esperto di lingua sardo-campidanese e di tradizioni Bruno Orrù ci dona due nuovi racconti: “Su Scroxoxu in Piroddi” e “Su Scroxoxu de Arrole”.
Ricordiamo che gli interessati possono accedere gratuitamente ai contenuti dell’intera rubrica “Ajo’ a fuedhai” (racconti e lezioni di grammatica) cliccandoqui.
Buona lettura e serena domenica a tutti.
In sa bidha de Sinnia, tempus e tempus fait, biviat una piciochedha, urtima de seti fillus, in d-una famiglia de giorronaderis chi biviat in d-una domixedha posta acanta a su logu aundi, in is tempus passaus, dhoi fiat sa cresia de Santu Sadurru.
Una noti, sa piciochedha, aiat bisau una Jana chi dhi aiat nau ca in sa pratza de domu sua dhoi fiat unu scroxoxu beni cuau. Sa piciochedha, custu bisu, dhu aiat fatu po notis e notis de sighiu, finas a candu, bincendi sa timoria, ndi aiat fuedhau cun sa mamma e sa mamma, pustis, ndi aiat fuedhau cun su babbu.
Su babbu de sa piciochedha, beniu a isciri de su bisu, aiat pretzetau sa pipia nendidhi ca, chi essit torrau a bisai sa Jana, dhi depiat pregontai innui fiat su scroxoxu e ita faimentu depiat sighiri po dh’agatai. Aici, sa noti etotu, sa Jana si fiat torrada a presentai in su bisu e sa pipia, arregodendi su chi su babbu dhi aiat pretzetau, aiat pregontau a sa Jana comenti depiat fai po agatai su scroxoxu. Sa Jana dhi aiat nau ca su scroxoxu fiat in mesu in mesu a sa pratza de domu sua, meda in profundidadi e ca, giai chi fiat traballosu meda a nde dhu bogai, si poriat fai agiudai de su babbu e de sa mamma, peruna atra persona depiat essi posta in mesu. Dhi aiat nau ca podiat cumentzai a dhu circai a sa prima luna prena e prima de si ponni a dhu circai, depiat resai una sida de brebus chi issa etotu di aiat nau.
Aici, sighendi su chi sa Jana aiat inditau, a sa prima luna prena, nau is brebus inditaus de sa Jana, aiant cumintzau a fai fossu in mesu in mesu de sa pratza in domu intzoru. Ma pustis de oras e oras de traballu, no aiant agatau ancora nudha e giai chi furint aici stancu de no nci dha fai prus, aiant decidiu de si fai agiudai de is atrus fillus. Aici arribadas is fortzas noas, su traballu aiat torrau a pigai, ma propriu candu furint acanta de s’arrosci issus puru, sa palia aiat tocau calencuna cosa de tostau e, torrau a pigai a iscavai, aiant agatau unu imbodhicamini mannu mannu de pedhis, totu beni acapiau a corria e grai coment’e a sa furca. Coment aiant potziu, agiudendusì cun funis e taulas, ndi aiant bogau su imbodhicamini de su fossu e aiant cumintzau a segai is corrias chi furint tostadas coment’e ferru, e comenti tostadas furint is pedhis chi faiant s’imbodhicamini. Aici, pustis oras e oras de grandu trumentu, furint arrenescius a oberri s’imbodhicamini, ma, cun grandu dispresceri, aiant biu ca aintrus dhoi fiat feti unu muntoni de craboni e cinixu. Aiant cumintzau a brigai in trà de issus, ghetendu is curpas a su babbu e a sa mamma de ai postu in menti sa pipia, finas a candu, fendi memoria, si ndi furint arregodaus ca sa Jana aiat pretzetau ca su scroxoxu depiat essi circau feti de sa pipia, de su babbu e de sa mamma. Cumprendiu aundi aiant fadhiu, aiant cumintzau a torrai a turai su stampu chi aiant fatu, ghetendi, po prima, s’imbodhicamini cun su cinixue e, po mellus beffa, su cinixu, lompiu a su fundu de su stampu, si fiat mudau in sodhus de óru e pustis si fiat sparessiu po sempiri, lassendi totu sa famiglia a si mussiai is manus po su chi aiant perdiu.
De unu contu de Jaju miu Frenassiu Orrù
Fonte immagine: web
Su Scroxoxu de Arrole
In d-unu logu tzerriau Arrole, in s’Ogliasta, is pastoris de Urzulei costumànt a portai is brebeis intzoru a pasci. Una dì, unu pastori de giovona edadi, comenti fiat castiendi su tallu cosa sua pascendi in Arrole, aiat intendiu un cantu bellu e armoniosu chi lompiat de atesu. Fiat sa bosci de una giovonedha.
Su pastori aiat cumintzau a si castiai a giru po circai de cumprendi de aundi lompiat cussa bosci, ma, no biendu a nemus, si fiat torrau a setzi pentzendi di essi istesiu coglionau de su bentu.
Ma, passau pagu tempus, su pastori aiat intendiu torra sa bosci cantenti e, cust’orta, si ndi fiat strantasciau de sbotu po circai de cumprendi de aundi arribessit sa bosci, ma, mancai castiessit a a calisisiat parti, no biiat propriamenti che nudha, tupas e matas, ma nisciuna femmina o picioca. In fundu, in d-unu cucuru, dhoi fiat una domixedha sderruta, aundi de tempus e tempus no dhoi biviat nemus. Su pastori, po si ndi bogai dognia duda, aiat cumintzau a caminai e andau fiat a sa domixedha sderruta, aundi, perou, mancai essit castiau beni, no aiat agatau a nemus.
Sa domixedha teniat un’aposentu feti e in s’aposentu dhoi fiat unu telarxu prenu de napas. Girau de palas, su pastori fiat torrau a su tallu cosa sua.
S’incras, a sa matessi ora, in su matessi logu, su pastori aiat intendiu torra sa bosci cantendi e, custa borta dhi pariat ca sa bosci arribessit propriu de sa domixedha sderruta. Si fiat postu a curri po lompi drebessi a sa domu, ma, comenti sa dì prima, custa borta buru in sa domu no dhoi fiat nemus.
Inchietu e unu pagu timarosu, su pastori si fiat acostau a un’atru pastori, prus beciu de issu, chi fiat pascendi in su matessi logu e dhi aiat contau su chi dhi fiat sutzediu.
S’incras, is dus pastoris impari, si furint setzius a pagu tretu de sa domixedha, abetendi de intendi calencuna cosa, finas a candu, a sa matessi ora de is atras dis, su cantu si fiat torrau a intendi, e beniat propriamenti de sa domixedha. In pater e Fillu, is dus pastoris furint intraus a sa domuxedha, ma custa borta puru, sa sola cosa bia aintru de sa domixedha, furint is arragniolus chi si moviant in is napas chi preniant su telarxu. In pagu tempus su contu de custa boxi si fiat isprata in sa bidha de Urzulei e totu is pastoris bandànt a Arrole in sa curiosidadi de custa bosci, ma nemus aiat mai biu nudha aintru de sa domixedha.
Unu piciochedhu de noi annus puru, tali Pauledhu, bintu de sa curiosidadi, fiat andau a Arrole e, giai lompendi, aiat cumintzau a intendi custu cantu armoniosu e, fendusì acumpangiai de sa bosci, fiat lompiu a sa domixedha, aundi, cun spantu mannu e meraviglia, aiat biu ca in su telarxu dhoi fiat una bella picioca chi tessiat e cantàt, cantàt e tessiat e su telarxu fiat totu de óru. Ma, comenti sa picioca, chi seguramenti fiat una Jana, aiat biu su pipiu, aiat pinnigau su strexu e sparessia si fiat, lassendi feti unu telarxu beciu de linna e prenu de napas, e una spula chi, sentza chi si ndi fessit sapia, nde dhi fiat arruta de is manus.
Pauledhu, passau su primu assichidu, aiat arregotu sa spula e, pustis de dha ai castiada beni, si fiat postu in camminu po furriai a Urzulei, cuntentu de ai scrubetu su chi fiat sutzedendi in sa domixedha sderruta. Ma no aiat acutu a fai che pagus passus candu, totu in d-una, is arias si furint ingrussadas e aiat cumintzau a proi e a ghetai acua, comenti chi totu is arrius de su mundu fessint ghetendi acua in cussu logu. Pauledhu disisperau, aiat cumintzau a curri e, arribbau acanta de un’arriu, chi si fiat ingrussau aici meda chi pariat unu mari, aiat imbruchinau e fiat arrutu a terra. In s’arrutroxa nci aiat perdiu sa spula, sa cali, arrumbulendi, nci fiat arruta in s’arriu e si fiat isparessia. In su matessi momentu, aiat spaciau de proi, su xelu si fiat puliu , is acuas si furint arretiradas e is campus si fiant sciutaus.
Su piciochedhu, cagau de sa timoria, fiat torrau currendi a Urzulei, a domu sua e su babbu, biendidhu dhi aiat pregontau po cali motivu aiat lassau is brebeis po furriai a domu. E su pipiu dhi aiat nau “ma no ti ndi ses acatau de s’acua chi at ghetau? Fiat acanta de mi ndi pinnigai s’arriu”!
“Ma ita ses sciolloriendi” dhi aiat torrau su babbu “Sunt otu mesis chi no proit e s’arriu est isciutu”!
Su piciochedhu, intzandus, aiat contau a su babbu totu su chi fiat sutzediu e su babbu, crei no crei, aiat cumintzau a bilai sa domixedha armau de fosili, finas a candu, una bella dì, aiat intendiu sa bosci e dhi pariat puru de biri una puba aintru de sa domu e, pigau su fosili, aiat iscutu una scupetada. Sa bosci si fiat citia, ma aintru de sa domu no dhoi fiat abarrau nudha, mancu su telarxu beciu de linna.
S’omini, seguru ca in sa domu dhoi fessit unu scrixoxu, aiat pigau unu picu e, sei sei ndi aiat fulliau totu sa domu, sentza perou agatai propriamenti che nudha.
Sa bosci, de sa dì, no si fiat intendia prusus e, cun s’andai de su tempus, totus si fiant iscarescius de su contu


text:
Cun su nomini Matzina, in Sardignia inditaus cussu chi in sa lingua italiana tzerriaus “Fattura”. Is matzinas benint imperadas de is Bruscias o Cogas, po fai mali a sa genti de atesu e sentz’e dha tocai. Sa matzina porit essi fata in calisisiat forma: de cristianu, de bestia, imperendi caliscetas o calencuna cosa pigada a iscusiu a sa persona chi si bolit culpiri. Si narat chi, po fai is Matzinas, massimamenti beniat imperada sa scruidha o scuidha (sa cibudha aresti), sa conca de sa scruidha beniat segada a forma de omini o de femmina, e beniat infrissia cun puncias o ispillas po donai maladias e, tali bortas, sa morti. Sa bruscia, invochendi is fortzas de su mali, est bona a fai arribai sa Matzina in logus in is calis nemus pentzat potzat essiri cuada, e, massimamenti, benit sistemada aintru de sa domu de sa persona de culpiri. Sunt istetias agatadas Matzinas in mesu de murus, asut’e su pamentu, aintru coscinus e mobilia aundi mai sa bruscia aiat essiri potzia arribai. Sa Matzina porit culpiri subitu o pustis tempus, a segunda de su chi bolit sa bruscia. Algunas bortas sa Matzina benit fata a prendas de sa persona de culpiri o fata ingurti cun sa cos’e papai.
Sa Matzina fait stai mali sa persona culpia, dhi fait intendi doloris e, tali bortas, porit fai lompi a sa morti.
In su libru “Medicine popolari della Sardegna” Nandu Cossu isciit ca sa Matzina, po fai effetu, depit essiri fata de persona chi tengat grandu odiu o grandu fenga, ma, medas bortas intendeus de Matzinas fatas poita sunt istetias arrecumandadas de atra genti, duncas sa bruscia no porit portai odia a totu sa genti, duncas no porit essi s’odia a fai in manera chi sa Matzina siat bona. Nandu Cossu narat puru ca chi una persona tocat una Matzina, mancai custa no siat istetia fata po issu, ndi abarrat aic’e totu culpia.
Po fai in manera chi sa Matzina perdat s’efetu cosa sua, tocat prima de totu a dha agatai, pustis a connosci is brebus chi serbint po binci sa Matzina, brebus chi, algunas bortas, serbint a fai andai s’effetu de sa Matzina apitzus de chini dh’at fata. Arguai a dh’abbruxai feti o a nci dha fuliai, poita ca aici no aiat a fai prusu a ndi scullai is effetus. Unu de is brebus po scullai sa Matzina fait aici: “Feli e imbidia ita portant/ prupa e ossu t’adholorant/ Prupa e ossu tanti mali/ dha frigaus a fortz’e sali/ Sa persona lassa stai/ e no nci torristi mai/ Maria cun sa Trinidadi/ De tui tengant piedadi/ Santu Cosimu e Santu Domianu/ unu dotori e s’atru sulgianu/ E cun Santu Pantaleu/ oi ti pongu is manus deu/ E po su cor’e Gesus/ no ti intendas mali prus”. Si narat ca sa Matzina porit essi iscullada feti de chini dh’at fata, de unu predi o de genti abili a fai bruxerias. Apu ligiu custus contus de Matzinas:
Una matzina, fata po fai in manera chi una picioca apena coiada no abarressit gravida, fiat fata cun d-unu ispillu infrissiu in un ogu de mata, totu fiat postu aintru de una tassa e cuau in domu de sa picioca;
Duas femminas pratigas furint istetias tzerriadas in d-una domu de Bidhexidru ca poita dhoi fiat una matzina. Una de is duas fit arrennescia a agatai sa Matzina in d-unu puntu de sa domu e, tzerriada s’atra pratiga, cun brebus e pregadorias furint arrennescias a ndi pigai sa Matzina. Cun issas dhoi fudi unu predi, a su cali is femminas aiant donau sa Matzina po fai in manera, cun is pregadorias sua, chi custa perdessit s’effetu. Ma su predi, invecis de nai is brebus chi nci boliant, nci aiat fulliau sa Matzina sentza de dha scullai, cundennendi sa famiglia culpia a abarrau asuta de s’effetu de sa Matzina;
Una femmina, una dì, fiat andada a domu de unu brusciu in castedhu ca poita aiat agatau una Matzina in d- unu lentzoru chi dhi aiat arregalau una parenti e su brusciu dhi aiat nai de no pori scullai sa matzina ca poita dha aiat fata issu po cumandu de sa parenti cosa sua (innoi su brusciu est istetiu de ispiritu malu ca poita aiat iscoviau chini aiat cumandau sa Matzina;
In d- una famiglia, fiat sutzediu ca, po mori de paricis Matzinas, totus istiant mali e sunfriant. Is pratigas tzerriadas furint arrenescias a scullai totu is Matzinas, ma no cussa chi culpiat su mer’e sa domu, su cali fudi abarrau màturu;
Una femmina fudi abarrada culpia de una Matzina chi dhi aiant fatu papai impari cun su prangiu e, po curpa de sa Matzina, pariat chi fessit possidia de is dimonius, po custu motivu dha aiant portada a dhi ligi is Vangelus, prima aiant cumintzau in sa Catedrali de Castedhu, pustis dha aiant portada a unu predi de Aristanis. Ma, candu pariat ca sa femmina fessit sanendu, is de famiglia no dha aiant portada prus po no perdi “s’acumpangiamentu”;
Una dì, unu pratigu, fudi istetiu tzerriau po iscullai una Matzina e fudi arrennesciu a dha firmai e a dh’agatai. Agatada sa Mazzina dha aiat pigada e posta in sa machina cosa sua, po dha portai a dha scullai. Ma, su tempus de salludai e sa Mazzina fudi isparessia. Su Praticu aiat depiu cumentzai de bell’e noi po agatai sa Matzina e dha aiat agatada in d-unu fossu, a unus cantus centu metrus de sa machina. Copmenti dhoi fudi lompia?
SA MATZINA ISCRUBETA
In d’una bidha biviant duas sorris, sa primu Annacrara, fit coiada e teniat fillus e fillas, sa segunda, Peppina, fit fiuda e portat gelosia arrexinada contras de sa sorri e contras de su maridu de sa sorri.
Peppina si passat sa vida fendi autiri, a iscusiu, is feminas chi dhu disigiànt e fit conota e timia coment’e bruxa e fit avessa a imperai sa bruxeria cosa sua in cabùda* de chini podiat pagai. Fit una femmina de ispiritu malu, aici malu chi is fillus puru si furint fuis de domu e lassada dh’iant, sola cun is bruxerias cosa suas. Fit avessa a si bantai ca is bruxerias suas no enniant sculladas poita nemus fit bonu a dha sas isculaui.
Annacrara teniat duas fillas femminas, tot’a is duas coiadas, sa primu filla teniat tres fillus, unu de is calis maladiu meda (custu fit istetiu batiau del Annacrara), mentras sa de duas fillas, chi dhi narànt Luxia, fit su matessi coiada e Pepina fit gelosa meda de su pobidhu de issa. Luxia cun su pobidhu si stimànt chen’e contu, ma, mancai nci fessit custa stima manna, is duus, no arrennesciant mai a si pori crocai impari a sa matessi ora e, in prus, in sa domu de a nca biviant, aiant cumintzau a intendi sonus chi pariant arribai de s’atru mundu.
Timendi po su chi fit sutzedendi, Luxia cun su pobidhu furint andaus a fuedhai cun su predi de sa bidha, su cali, intendiu su contu, dhis aiat contzillau de fuedhai cun tzia Arega Carcangiu, chi fit bona meda in is artis de bruxerias. Ponendi in menti a su contzillu de su tredi, is duus furint andaus a domu de tzia Arega, sa cali dhis aiat promitiu de bandai a domu intzoru s’incras po biri ita dhoi fit sutzedendi. Ma, pariat chi si fessit postu su dimoniu de truessu e tzia Arega no arrennesciat a bessiri de domu po fai custa bisità. A candu proiat a disisperu, a candi su fillu s’intendiat mali, a candu s’atzopiàt su cuadhu, ma no arrennesciat mai a lompi a domu de Luxia. Tzia Arega, pentzendi di essi issa puru arruta in is ogus de calencuna bruxa, aiat tzerriau un’amiga cosa sua, custa puru brava meda in cosas de ispiritus e fit arrennescia a lompi a domu de Luxia e, apena postu pei in sa domu, is duas femminas aiant subitu pigau fragu de bruxeria. “Calencunu t’at fatu una matzina filla mia” – aiat nau tzia Arega e si fit posta, impari cun s’amiga, a nai is brebus po agatai sa matzina.
Pustis de tempus, ca sa fortza de sa matzina fit manna meda, custa fit istetia agatada in su mantallafu de su letu de Luxia. Agatada sa matzina, tzia Arega aiat cumintzau a fai sa mexina po dha firmai, ca poita is matzinas tenint sa fortza de si spostai e de si torrai a cuai candu benint agatadas, e po dha podi pigai in is manus. Naus is brebus, tzia Arega aiat pigau sa matzina e aiat cumprendiu ca custa fit istetia fata po stesiai Luxia de su pobidhu. Tzia Arega, ca connosciat beni ca, cun is mexinas intzetadas, podiat fai in manera chi su spiridu malu de sa matzina si podessit furriai contras sa bruxa chi d’aiat fata, aiat postu sa matzina aintru de unu tundu fatu de cinixu e, sorighendi a nai is brebus, aiat postu fogu a sa matzina. In cussu momentu is murus de sa domu aiant cumintzau a tremi, comenti chi una manu dha scutullesit de perd’e fundamentu, pustis, fata una pampada manna, sa matzina fit torrada a cinixu.
Scullada sa matzina, sa vida de luxia si fit aparixada, fit povin’e arrennescia a si crocai cun su pobidhu.Pustis de unas cantu dis, si fit spraxa sa boxi in sa bidha, ca Pepina, sa tzia de Luxia, fit isparessia. Totus si furint postus a dha circai, finas a candu, a fortz’e fai, dh’aiant agatada morta aintru de sa funtana e, mancai fessit in s’acua, sa figura cosa sua fit totu abruxada, comenti chi fessit istetia passada in fogu.


text:
Ogni ultimo martedì del mese a Su Nuraghe di Biella, incontri in “Limba”, la lingua materna, custodita nel profondo del cuore, viene utilizzata – per una sera almeno – come unico mezzo di comunicazione – Prossimo appuntamento: 25 settembre, ore 21 al Circolo.
Unu gruppu de paesanos chi fedhamos logudoresu nos semus apidos a su Circulu Sardu de Biella pro “S’atobiu”. Pro comintzare hamos chilcadu, cun sos chi faedhaiana campidanesu, sa cumparantzia de peraulas tipu: Assiscipissa=fattufattu, broosa=spissa, minore=piticu, agliaga=aliga e ateras peraulas chi in su faedhare nostru sunu divescias de su faedhare campidanesu.
Poi, Brai Piciau nos hat presentadu s’argumentu de una iscampagnada fatta in beranu. Assiscipissa nos dimandhamos de nos isplicare sas paraulas chi no cumprendhimos.
Su notte, torrendhe a domo, m’est bènnidu su disizu de la contare a sa moda de biddha mia, gai, comente m’est bessida dae sa pinna, po la chelzo presentare Assiscipissa, o, comente naramos nois: fattufattu.
Gavinu
“Una bella iscampagnada” contada a sa moda de biddha mia
Mama nostra fudi meda cuntenta prepaendhe cussa isciampagnada, pessendhe e discicurrendhe comente faghere e faedhendendhe finas cun sa zente de affaca a dhomo cando s’aciapaiana a leare una cichera ‘e cafe. A nois pitzinnedhos nos aveltiana a istare sempre unu affaca a s’ateru, a nos cupoltare ‘ene, in su caminu, candho s’aciapaìada atera zente, a cadhu o a pè, saludare sempre: “Eje -andhendhe bi sezis” – “Oe sì ch’est die bella” –”Salude tiu Antò”, o comente si naraiada, su saludu fudi meda impoltante, rispetosu a sos pius mannos.
Su sero si preparaiat sa beltula cun sa cosa de mandhigare: su pane amodhigadu, casu, saltiza, oso a tostu e-i de su inu si pienaiada sempre sa zuca, s’aba si aciapaiadha in campagna, sa taza de alluminiu cun sa maniga tunda chi fidi sempre catata, sa resolza pro podere segare su pane nostru chi este mannu e tudnu. Mama nos aveltiada a nos cupoltare ‘ene e dapoi nos che mandhaiana a nos colcare, a mie, a frade meu e fradiles notros, totu in sa matessi istantzia: “Bazi a dromire chi manzanu bois ndhe devides pesare chito”. Fatendhe die mama nos ciamada: “Fizos mios, pesadebondhe e bazi a bos samunare sa cara ca devimos andhare a s’istassione a leare su trenu chi beste a tres chilometros dae bidha e bi cheret hora”.
Su manzanu fuit bellu e ciaru e nos incaminaimus a passu ‘e unu trotu e, intro a pagu hora, semus a s’istassione aisetendhe su trenu chi intedhimus fruceldhe, primma de si frimmare.
Mama nostra sempre aveltendhe-nos de istare atentos in su trenu, dapoi de una oreta arrivamus a-i cussa contonera e-i su trenu s’est frimmadu pro ndhe falare a nois. Dae igue nos incaminamus a pè e, arrividos a una bella tanca, nos frimamus; chilcamos umbra pro sa beltula, mama s’est setzida in terra e nois subitu a giraresas saghesuras e abaidare si aciapaiamos niu de putzonedhos e a dogni rumoredhu, timiamus cretendh chi b’esseret sempre sa colora puzonalza, abbaidende sempre a inue fidi mama; poi amus jogadu a “su mucaloru”. Ma s’oriolu nostru fuit de faghere sa barraca: chilcamus de aciapare pagos rocos, los sciponiamos affaca a pare a tipu barracu e pro nois fit una cosa manna meda. E gasie s’est fatu mesudie e mama nos dada a mandhigare de-i su chi haiamus vitu.
Finidu de mandhigare si deviat faghere sa ‘eldura pro ‘igher a domo; nois minoredhos tidhiamos a manu intiocoro, papanzolu, iscparau. Mama cun sa resolza todhiat beda, finugiamnis, ‘aldu biancu ca fudi pius dulche de-i s’atera calidade. Gasie ch’est pasada s’hora, bona palte de su sero e s’est fata s’hora de nos incaminare a leare su trenu pro torrare a domo: mama a betula a codhu e nois cun calchi rocu in manu nos incaminamus a sa contonera. Calincunu de nois s’est fina dromidu in su trenu. Arrividos a domo istracos moltos chi chenendhe che poniamos sa conca in si piattu, andhamus a nos colcare cuntentos de-i cussa bella iscampagnada.
Gavinu
Candu si seus fuius de domu
Il bombardamento alleato di Cagliari del febbraio 1943 – Si bieus po sa sighida Martis 25 de Capudanni, a is 9 de sero, a Su Nuraghe de Biella
Fiat stetia una “iscampagnata” chi nd’emus boffiu fai de mancu. Su 26 de friaxu de su 1943, a ora de amesudì, Casteddu fiat stetia bombardada a isparzinu chi pariat arada. Sa vida si fiat firmada, donnia attividadi firma, sa genti no scieda ita fai. Mitadi de su palatziu de su comunu no esistiat prus. S’incrasi, nisciunu fiat andau a traballai mancai fessit sa di ‘e su stipendiu, chini po timoria e chini poita su logu ‘e traballu non ci fiat prusu. Babai puru fiat aturau in domu ma biu ca no fiat sutzediu nudda, s’incras, su 28, fiat andau in servitziu. In bicicreta ca sa tranvia no funtzionat. Sa genti, mancai timorosa, a pagu a pagu iat cumentzau a preni su mercau de su Largu Carlu Felitzi aundi fiat servitziu babai. Atrus, a cambaradas, iant prenu s’istatzioni de sa Reali po pigai calincunu trenu po si ndi fuiri de Casteddu. Ma a sa una is sirenas iant cumentzau a sonai e paris cun issas, is isparus de sa contraerea e is iscopiu de is bombas. Sa genti avolotada fuiat a donnia parti. Una bomba hat pigau s’
istatzioni fendi unu stragu mannu. Babai si fiat fuiu conc’a Carlu Felitzi aundi ci fiat unu arrefugiu. Subitu dopu una bomba nd’iat sciorrocau su mercau. Casteddu no esistiat prus.
Su merì e totu, iant ditzidiu ca no podemus prus abarrai e emus a depi circau unu logu po si fuiri.
S’incras, a mengianedu, babai e tziu Ammundicu fint andaus in bicicreta a Solleminis po circai un logu calisisiat po s’acorrai. A ora ‘e prandi fiant torraus cun sa notitzia ca su podestadi de Solleminis, paulesu issu puru, si iat aculliri in d’una domu becia anca teniant is puddas, bastat chi d’essimus lichidia, po ci bivi. Unu nau e unu fatu. In su carretoneddu a burricu di aiaiu emus acabidau su chi emus potziu, mantalafus, arrobas, is cosas de coscina e sa cos’e papai de is duas famillias, quatru mannus a dexi piciocheddus e apena scurigau femus partius, a pei, conca a Solleminis, catodixi chilometrus. A pustis de una camminada trumentada, podei pensai, dexi piciocheddus de pinnigai, a mesunoti, femus arribaus. Una domu scarrabeciada, e dus aposentus de illichidiri, dopu nc’essi bogadas is puddas, una matuca a pran’e terra e s’atra, prus pitica, a susu. A nosu est tocada cussa ca femus prus pagus. S’incras a mengianeddu, anzis dopu pagus oras, is cabonis sind’anti scidau e eus potziu biri beni su logu.
Una pratza manna cun muntonis de arena e giarra, dus aradulus a arrodas arruinaus, ainas de donnia arratza, taulonis, unu muntoni de linna de pudadura de mindulas e olias e una biga de fascius de canna e … non ci fiat nisciunu comudu. Mentris is mamas si ‘onant de fai po sistemai is aposentus babai e tziu Ammundicu, a picu e palia hanti incumentzau a fai sa forada po su comudu in d’unu corru liberu de sa pratza. A nosu matucheddus sind’anti storrau de cussu giogu bellu cun is aradulus becius e s’hant postu a limpiai canna po fai s’acorru a sa forada. Po is femineddas invecis, su primu traballu fut de pigai is istrexus e andai a su putzu a pigai s’acua. In Solleminis nisciunu teniat s’acua in domu chi no teniat sa gisterra. Po is atrus ci fiat su putzu artesianu a s’essid’ ‘e ‘idda faci a monti.
Sa bidda fiat pitica; 200 solleminesus in totu, duas arrugas de longaria e duas de s’una e s’atra: s’arrugh’ ‘e Cresia e s’arrugh’ ‘e sa posta. Tot’in giru, fintzas a arribai a monti, is bingias, sumprus de paulesus e calencunu nci iat fatu fintzas sa domiscedda. Medas, iant scioberau Solleminis po si fuiri de Casteddu e a s’acabada, is arrefugiaus, femus arribaus a 500, poniant pentzamentus no pagus a su podestadi prusetotu po su mandiariu. Arregordai ca a cuss’ora su pani e totu is atras cosa printzipalis fiant ratzionadas e ci ‘oliat sa tessera po d’as comporai, candu s’agatànt!
Mamas nostras si ‘onanta de fai po iscabulli calencuna cosa, ma ci fiat pagu de scarrafiai. Deu cun fradili miu Pinuciu, cun su burricheddu giramus su satu, fintzas a monti, segundu su tempus in cica de gureu, sparau, cugutzula, eda burda, figumorisca, pir’e procus, peepudda, cardusantu, cardumulentinu e cali si siat atra cosa chi si podessit papai. E candu biemus puddas scorrovonendi in giru, ogu obertu po calencun’ou scaresciu in in cresuris.
In d’unu de i primus girus femus arribaus fintzas a monti, Mont’Arrubiu. Eus sprapaxau is ogus de su spantu. Una pratza manna de innui incumentzat su monti, un’arriu chi bessiat de unu stampu de su monti e totu, una domixedda unu pagu sderruta, tanti freghixeddas cun is carrellus chi curriant de una parti a s’atra e atrus istampus in su monti: fiat sa pimpinniera becia. Cussu si chi fiat giogu, e totu po nosu. E candu in su mes’e maju una famillia fuia de Ceraxus, cun d’una truma de fillus iat unu pagheddu arrangiau sa domixedda po ci bivi, si femus intendius traixius e sdorrobaus de una cosa chi fiat sceti nostra. Sa storia no est finia, si bieus in atongiu po sa sighida
Brai Piciau


text:
Villanella
Sa villanella o canzone villanesca fit una fromma musicale de cantone profana naskida in Italia in sa prima meidade de su XVI secolu. Pro sa prima olta si fit manifestada in Napoli, e poi aiad influenzadu sa fromma sucessiva de sa canzonetta e finas de su madrigale. Sos argumentos de sas villanellas fin de genere rustigu (o areste), comicu e naturalmente satiricu.
Agganzos dae fora[modìfica | modìfica su còdighe de orìgine]
- La Villanella Archiviadu su 13 martzu 2016 in s'Internet Archive.


text:
Nughedu S.N. ant buscau unu gherradore de brunzu in su Cuccuru Mudeju
Sunt ahende sos iscavos in su situ archeologicu dae su mese de Santu Gavine de su 2019
Di: Carlo Crisponi
Unu raru gherradore fattu de brunzu est istettiu ahattau hando urint ahende iscavos in d’unu situ archeologicu in Nughedu San Nicolò.
S’istatuedda de brunzu rapresentat unu gherradore de brunzu, tenet una gonna curtza, unu cascu e sas tritzas hi li halant fintzas a su tzucru, in pettorras tenet pintau una leppa hin d’unu sinzale a “elsa gammata”, beniat fatta hando unu che diventavat mannu, hin sa manu manca est mantenende un’ispada supra sa pala e tenet presu un’iscudu a raggios e tenet sas ancas apertas.
L’ant buscau in su situ archeologicu de Cuccuru Modeju, in sos terrinos de sa comuna de Nughedu Sant Nicolò, in su centru de su Monteacuto.
Hustos iscavos sunt comintzaos in su mese de Santu Gavine de su 2019, unu prgettu fattu dae sa comuna paris hin sa Suprintendentzia archeologica, bellas artes e paesaggios po sas Provintzias de Thàthari e Nugoro, unu progettu finantziau dae su Piano Scavi 2018.
Su triballu de sos massajos, in custos annos abiat fattu paritzos dannos in su situ, che sunt istettios ghettaos paritzos muros de perda, sos espertos ant bidu hi si bidiat unu muru de una lahana, e un’atteru hi fudi unu settidorzu.
In cue ant buscau trettos in uve de sehuru beniant fattas pregadorias e unu muru prenu ‘e buccos in uve beniant postas sas ispadas e sas istatuas de brunzu po las prehare.
Totu sos repertos hi ant buscau, los ant cunsinnaos a su centru ‘e restauru de sa Suprintendentzia po los podere torrare in sestu, po los documentare e lis aher sas fotos.
Hustos repertos sunt, un’ispada, un’ispillone, unu pugnale, sa hoda de unu pugnale, un aneddu ‘e brunzu, unu hantu de brunzu pintau, tenet rapresentau un’arhu.
Est sa cunfirma hi su Santuariu Nuragicu est de su periodu de su brunzu e de su cumintzu de s’edade de su ferru.
Dae sos triballos hi ant fattu sighinde su progettu, ant buscau paritzas istrutturas, hi urint tuttàs, ma a pustis de su triballu fattu sunt torrà as a sa luhe.
Attività realizzata col contributo della Regione Sardegna - IMPRENTAS 2020-2021. LR 22/2018, art. 22


text:
Thomas Jefferson
Thomas Jefferson (13 de abrile de 1743 – 4 de trìulas de 1826) est istadu unu de sos babos fundadores de sos Istados Aunidos de Amèriga, s’autore printzipale de sa Decraradura de Independèntzia (1776) e su de tres Presidentes de sos IAA (1801-1809). A su cumintzu de sa Rebolussione Amerigana, aiat formadu parte de su Cungressu Continentale, representende sa Birzìnia, e fiat istadu Gubernadore de custu ùrtimu istadu federale in tempus de sa gherra (1779-1781). Pagu ora a pustis de s’agabu de sa gherra, moende dae sa metade de su 1.984, Jefferson fiat istadu dipròmatigu in Parizi. In su maju de su 1785, fiat dèvennidu su Ministru Istadunidesu pro sa Frantza.
Jefferson fiat istadu su primu Segredàriu de Istadu de sos Istados Aunidos (1790-1793) in tempus de su gubernu de su Presidente George Washington. Cun s’amigu suo coriale James Madison, aiat organizadu su Partidu Democràtigu-Repubriganu, demissionende posteriormente dae su gabinete de Washington. Elèghidu bitzepresidente in su 1796, addaghi fiat arribadu segundu in palas de John Adams de sos Federalistas, Jefferson aiat opònnidu custu ùrtimu e aiat iscritu segredamente sas Resolussiones de su Kentucky e de sa Birzìnia, chi chircaiant de annullare sas Lezes subra de sos istranzos e sa sedissione.
Jefferson fiat un’òmine de curtura manna e faeddaiat fruidamente chimbe limbas. Est cussideradu unu de sos presidentes ameriganos prus grandu de totu sos tempos.


text:
S’arriscu fiat cussu de acabbare in sa zona groga, in cunsighèntzia de s’evolutzione de sa situatzione epidemiològica subra de totu su territòriu comunale de Crabonaxa, in nue est torrada sa mascheredda obligatòria fintzas a s’abertu. Unu disponimentu, bàlidu finas a su 15 de su mese de cabudanni chi, in sas intentziones de su sìndigu Gianluca Dessì, devet èssere respetada “mescamente cando non siat possìbile mantènnere una distàntzia tra sas pesonas”.
S’òbligu balet pro su tzentru tzitadinu, cun gente meda su sero, ma fintzas in sas marinas, si nche deverent creare ammuntonamentos: “mescamente in sas filas pro pagare in sos parchègios o in sos tzilleris”, ispiegat a s’Ansa su primu tzitadinu chi ammentat comente a “in una chidas sos contàgios sunt artziados dae 7 a belle una bintina”
E, a apensamentare sa situatzione, ci pensat s’iscola: difatis mancat prus pagu de tres chidas a su cumintzu de s’annu iscolàsticu in Sardigna. Su primu problema s’at a presentare su 1 cabudanni, cando mìgias de dotzentes ant a andare a iscola pro pigare servìtziu.
Est una protzedura chi andat fata in presèntzia. E sa lege paret faeddare craru: bisòngiant o su Greenpass o su tampone. E inoghe diant pòdere nàschere sas primas chistiones.
Is àteros collègios de istitutu e sos cussìgios de classe, pro fortuna andant a in antis online. E non nche diant dèvere èssere problemas. “Semus traballende meda – ispiegat su diretore iscolàsticu regionale Francesco Feliziani – gràtzias a sa protzedura informatizada s’est protzedende a sa lestra cun s’assignatzione de sas suplèntzias”. Tando calicuna possibilidade in prus pro tènnere totu sos dotzentes a su logu issoro dae sa prima die. Perunu cummentu subra de sos disponimentos in antis de Covid.
“Isetamus – ispiegat – sos indicos de su Guvernu. Sas positziones in campu e sos problemas sunt nòdidos: s’est traballende pro agatare de sas solutziones”.
Atividade realizada cun su contributu de sa Regione Sardigna – Imprentas 2020-2021. Lr 22/2018, art. 22
Attività realizzata col contributo della Regione Sardegna – IMPRENTAS 2020-2021. LR 22/2018, art. 22


text:
Folk Songs
Articulu in logudoresu
Folk Songs est unu ciclu de cantones curadas dae su composidore italianu Luciano Berio compostas in su 1964. Sas compositziones sunu in realtade arrangiamentos de mùsica folk de varias natziones e ateras cantones, chi costituini unu tributu a s'arte istraordinaria de sa cantante americana Cathy Berberian.
Lista de sas cantonesModìfica
- "Black Is the Color of My True Love's Hair" , (americana de origine de s'Iscozia
- Wonder as I wander, cantu traditzionale USA
- Loosin yelav (cantu traditzionale armenu)
- Rossignolet du bois, (cantu traditzionale frantzesu)
- A la Femminisca, (cantu traditzionale sitzilianu)
- La donna ideale, (cantu traditzionale genovesu)
- Ballo, (cantu traditzionale sitzilianu)
- Motettu de Tristura, (cantu traditzionale sardu)[1]
- Malorous qu’o un Fenno, (Canteloupe - dae "chants de l'Auvergne" Frantza)
- Lo Fiolaire, (Canteloupe - dae "chants de l'Auvergne" Frantza)
- Azerbaijan Love Song, (cantu traditzionale azerbagianu)
EditzionesModìfica
- Backsleeve de su 1967 RCA record LSC-3189.
- Berio: Recital I for Cathy - Folk Songs, Audio CD, 2005
NotasModìfica
- ↑ Salvatore Cambosu, Miele amaro, Firenze, Vallecchi, 1954, 176-177; Giulio Fara, L'anima della Sardegna: la musica tradizionale, Roma, Istituto delle Edizioni Accademiche, 1940, 58: su totu recostruidu de Giulio Angioni, L'usignolo triste, in Tutti dicono Sardegna, Cagliari-Sassari, Edes, 1990, 116-119


text:
Definitzione Definitzione
Sinònimos e contràrios Sinònimos e contràrios
Maneras de nàrrere Maneras de nàrrere
Frases Frases
Sambenados e Provèrbios Sambenados e Provèrbios
Terminologia iscientìfica Terminologia iscientìfica
Ètimu Ètimu
Tradutziones Tradutziones
étnicos:
generales:
A./c.
S’istedhu * in d-una variante o sinónimu inditat in cale de custos est posta s’etimologia; in s’etimologia narat chi cussa est s’etm. suposta.
trubàre , vrb: trubbare,
truvare,
turbare,
turvare Definitzione
fàere andhare, apretare po andhare (nau pruschetotu po is animales, ma fintzes po gente pigada coment’e animales, chentza arrispetu); portare su bestiàmene de una pastura a s'àtera; fàere essire a pígiu sa fera in cassa, fintzes su pische po piscare, istesiare, fàere istesiare, fintzes solu andhare; prnl. afracai, su si betare cun fortza contra a ccn. a iscúdere, mossigare, atumbare, incorrare o fàere àteru de male; nau in cobertantza de s'ómine, de su mascu, cobèrrere; fintzes nàrrere o atuare una cosa a unu candho no dha faet po su pagu interessamentu
Sinònimos e contràrios
sucai,
tzitziare
/
atramudai
/
afarcai,
agghegiare,
assurpire,
azachinare,
crazugai,
tzurricare
/
zúchere
Frases
pastores, truvade sas berveghes! ◊ sos canes si sunt betados a sa tupa pro trubbare sa fera ◊ commo no turbas prus sos pecos dae Costera ◊ trubba s'àinu, fàghelu andhare impresse! ◊ turvaiat sos voes cun d-unu frúschiu chi ischiat isse ◊ su ventàriu aiat sichitu a turvare e a molinare sas framas
2.
o luna maca, a ube ses turbandhe?! ◊ trubba a dainanti: bae, no istes ispetendhe! ◊ trubbachelu su bestiàmine, no mi che collat s'olia!
3.
si li est trubbadu su trau e si no si fit fatu a bonu a si partare l'aiat mortu! ◊ ajó, ista masedu, cantu ti truvas daghi ti faedho! ◊ si mi est trubbadu a m'iscúdere, ma candho at bidu sa lepa at furriadu!
Ètimu
ltn.
turbare
Tradutziones
Frantzesu
pousser,
conduire en avant
Ingresu
to spur,
to conduct
Ispagnolu
aguijonear,
ojear la caza
Italianu
stimolare,
far andare,
condurre avanti
Tedescu
antreiben,
anstacheln.


text:
Limba ge'ez
Artìculu in LSC
Su geʻez (ግዕዝ) est una limba semìtica meridionale originària de s'Etiòpia e s'Eritrea, in su corru de Africa. Diventada limba uffitziale de su rennu de Aksum e de sa corte imperiale etìope, sighit oe a bìvere che liba litùrgica de sa crèsia ortodossa etìope e eritrea, de sa crèsia catòlica etìope e de sa comunidade ebrea Beta Israel.
Est de unos istudiosos cunsiderada limba mamma de sa limba etìope moderna, mancari segundu àteros diat èssere prus a prestu una limba sorre antiga.
Su ge'ez est iscritu in unu alfabetu pròpiu chi, cun pagus mudàntzias rapresentat fintzas su chi est impitau pro s'amaricu in die de oe. Is primas iscrituras in custa limbas torrant a su de 5 sèculos; sa produtzione leterària torrat però a coa a su de 4 sèculos, cun sa cristianizatzione de s'àrea.